Bakar al-Quran: Sweden Digesa Ambil Tindakan Tegas

KUALA LUMPUR – Menteri di Jabatan Perdana Menteri (Hal Ehwal Agama), Dato’ Setia Dr Mohd Na’im Mokhtar menggesa pemerintah Sweden agar mengambil tindakan tegas terhadap perbuatan provokatif ahli politik pelampau yang membakar al-Quran di ibu negara itu pada Sabtu.

Beliau berkata, perbuatan biadab ahli politik Sweden-Denmark, Rasmus Paludan perlu dibantah kerana telah menyalahgunakan prinsip kebebasan bersuara dengan membakar kitab suci agama Islam itu.

“Jabatan Perdana Menteri (Hal Ehwal Agama) juga menyeru seluruh masyarakat menghormati kemuliaan agama Islam, membudayakan dialog dan menyemarakkan nilai-nilai kehormatan sejagat bagi mewujudkan keharmonian hidup masyarakat dunia hari ini,” katanya dalam kenyataan pada Isnin.

Dalam pada itu, beliau berkata, Perdana Menteri, Dato’ Seri Anwar Ibrahim yang mengutuk sekeras-kerasnya tindakan Paludan telah membuktikan kesungguhan Malaysia untuk menentang sebarang bentuk keganasan dan kebencian khususnya Islamofobia.

Pada Ahad, Anwar bukan sahaja mengutuk sekeras-kerasnya tindakan itu, malah menggesa kerajaan Sweden supaya mengambil tindakan segera ke atas pelaku perbuatan keji itu selain memastikan langkah drastik pada masa depan untuk menangani peningkatan Islamofobia yang membimbangkan di negara tersebut.

Paludan, pemimpin parti pelampau kanan Denmark Stram Kurs diberikan kebenaran membakar al-Quran pada Sabtu di luar Kedutaan Turkiye di Stockholm yang membangkitkan kemarahan penganut Islam di seluruh dunia.


Perhimpunan Tahunan IKRAM 2018

Dengan sukacitanya dimaklumkan bahawa Pertubuhan IKRAM Malaysia (IKRAM) akan mengadakan Perhimpunan Tahunan IKRAM 2018 (PTI 2018) di Dewan Plenary, Pusat Konvensyen Antarabangsa Putrajaya (PICC) pada Sabtu ini, 17 November 2018.

Perhimpunan ini bakal dihadiri kira-kira 4,000 orang yang terdiri daripada tetamu serta pemimpin, ahli dan penyokong IKRAM dari seluruh negara bagi merapatkan ukhuwah dan menyemarakkan semangat perjuangan.

PTI adalah acara tahunan IKRAM yang bertujuan memberi ruang kepada pemimpin berkongsi hala tuju IKRAM bersama-sama ahli dan masyarakat.

Tema PTI 2018 ialah “Bersama Membina Malaysia Baharu”. Antara acara menarik dalam perhimpunan ini ialah Ucapan Presiden IKRAM, Dr Mohd Parid Sheikh Ahmad bertajuk “Bersama-sama Memikul Tanggungjawab Membina Malaysia Baharu”, Ucaptama Timbalan Menteri Kewangan, YB Dato’ Ir Hj Amiruddin Hamzah bertajuk “Malaysia Baharu: Peranan NGO dan NGI”, IKRAM Talks dan Hiwar al-Bina’.

Satu sidang media akan diadakan selepas Ucaptama Timbalan Menteri. Semua wartawan dan wakil media dijemput untuk hadir ke PTI 2018 dan seterusnya hadir ke sidang media tersebut.

Untuk maklumat lanjut, sila hubungi: Cik Hanis Shaharuddin 019-711 9835Pn Atriza Umar 016-232 5637

Pejabat Penerangan dan Perhubungan AwamPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Malaysia Scores Moderately on the Nation of Rahmah Index 2022

Pertubuhan IKRAM Malaysia (IKRAM) has conducted the Malaysia Nation of Rahmah Index Survey 2022 to gauge society’s perception on various aspects of the country’s progress. A total of 2006 respondents from across Malaysia took part. The first edition of the survey was carried out in 2021.

Using a scale of 1 to 10, the study yielded a national average score of 6.47 – categorised as ‘moderate’ – with regard to the 12 Attributes of a Nation of Rahmah. Participants were asked to use the numerical scale to express how they felt the country fared in each of these areas, outlined in IKRAM’s model for a prosperous, thriving nation. This year’s score proved to be higher than the 2021 average of 6.09.

The three attributes which scored highest were Strong Family Institution (7.66), Harmonious Ethnic and Religious Relations (7.40), and Knowledgeable, Civil and Compassionate Society (7.32). The findings suggest that Malaysia is on the correct trajectory and that improvements can be made to concurrently realise the Malaysia Madani concept.

On the other hand, the attributes Good Governance (5.68), Stable and Thriving Economy (5.78), and Competent and Accountable Leadership (5.80) produced the lowest scores. This insinuates that the Unity Government must place utmost focus on efforts to revamp administrative affairs and governance, especially in eradicating corruption down to the grassroots level.

Even though the scores produced by the index do not act as absolute indicators, they nevertheless glean society’s relative perceptions on the nation’s current condition.

IKRAM is of the view that the Malaysia: Nation of Rahmah Index attests to the collective effort of various parties in developing the country. Subsequently, IKRAM as a non-governmental organisation is prepared to continue collaborating in such endeavours, parallel with the Malaysia Madani concept.

Pertubuhan IKRAM Malaysia (IKRAM)
3 April 2023


Vape: Anak itu amanah

Ini memberikan makna yang jelas bahawa setiap individu mempunyai tanggungjawab yang besar untuk memastikan diri dan keluarga terhindar daripada api neraka dalam apa jua keadaan sekalipun.

Peranan ibu dan bapa tidak hanya terhad kepada memberi makanan, pakaian dan tempat berlindung sahaja. Malah ibu bapa sewajarnya mempunyai sifat qawwam iaitu bertanggungjawab, mengambil berat, memenuhi keperluan, mengurus, prihatin, memimpin, mengawal dan membela anak-anak di bawah tanggungan mereka.

Kita dikejutkan dengan perkongsian seorang ibu di akaun Instagram milik peribadi yang membenarkan anak berumur dua tahun menyedut rokok elektronik (vape) tanpa rasa bersalah. Perkara sebegini tidak sepatutnya berlaku dan sama sekali tidak boleh dianggap sebagai gurauan oleh kedua ibu bapa.

Apa yang berlaku hari ini menunjukkan betapa kurang peka dan prihatinnya ibu bapa terhadap kesan jangka masa panjang kepada emosi, tingkah laku dan kesihatan serta perkembangan dan tumbesaran kanak-kanak tersebut.

Umum mengetahui yang cecair rokok elektronik bukan sekadar mengandungi wap air malah mengandungi nikotin. Nikotin merupakan hasil tembakau yang menyebabkan ketagihan iaitu sejenis gangguan otak kronik.

Melalui beberapa analisis sampel cecair rokok elektronik secara rawak oleh Makmal Toksikologi, Pusat Racun Negara, terdapat kandungan cecair rokok elektronik yang mengandungi nikotin sehingga 4 mg dalam 1 ml cecair. Ini bermakna setiap botol yang mengandungi 25 ml cecair rokok elektronik akan mengandungi sehingga 100 mg nikotin.

Nikotin serendah 2 mg sudah boleh menyebabkan gangguan pada perut dan usus. Dos yang lebih tinggi boleh menyebabkan kesan yang lebih teruk antaranya sawan dan kegagalan pernafasan. Nikotin pada paras sekurang-kurangnya 40 mg boleh menyebabkan kematian.

Tempoh umur enam tahun dan ke bawah merupakan fasa perkembangan otak yang pesat bagi kanak-kanak. Namun sekiranya seawal usia dua tahun anak telah didedahkan dengan asap rokok elektronik, dikhuatiri akan membantutkan perkembangan kognitif dan tingkah laku.

Ini bukan sahaja menjejaskan ingatan, malah akan mengganggu perhatian kanak-kanak tersebut pada masa akan datang.

Pembentukan tingkah laku anak-anak adalah melalui teladan yang ditunjukkan oleh ibu bapa. Sikap sambil lewa yang membenarkan anak menyedut rokok elektronik akan meningkatkan risiko anak-anak untuk menjadi penghisap ‘vape’ dan dibimbangi membawa kepada ketagihan yang lebih bahaya seperti dadah.

Anak-anak walau secara zahirnya dilihat sebagai hak milik ibu bapa,  namun mereka sebenarnya bukanlah hak mutlak kita. Anak adalah  amanah daripada Allah SWT kepada ibu bapa untuk dididik, dilindungi serta disempurnakan hak-hak mereka sehingga kelak mereka kembali semula kepada Allah SWT dalam keadaan husnul khatimah (sejahtera).

Untuk sampai kepada tahap yang sedemikian, ibu bapa perlu sentiasa menambah nilai diri dengan sentiasa mendalami pelbagai pengetahuan dan kemahiran seperti pengetahuan agama, kesihatan dan kemahiran  keibubapaan dalam membesarkan anak-anak.

Sudah tiba masanya ibu bapa dan masyarakat untuk MENGIKTIRAF bahawa seorang kanak-kanak bukan sahaja merupakan suatu bahagian penting masyarakat malah mereka juga merupakan kunci kepada kehidupan, pembangunan dan kemakmuran masyarakat seperti yang termaktub dalam Akta Kanak-Kanak 2001.

Untuk membentuk masyarakat Malaysia madani yang unggul dan ke arah pembentukan Negara Rahmah, maka seluruh anggota masyarakat perlu menjadi pelindung, pemelihara serta memberi bantuan dari segi fizikal, mental dan emosi agar anak-anak hari ini dapat tumbuh dan berkembang baik supaya mereka menjadi generasi peneraju pada masa hadapan.

Kita tidak mahu melihat generasi hari ini lumpuh, gugur dan tiada matlamat yang jelas hanya kerana tiada didikan serta sokongan yang ampuh bermula daripada keluarga khususnya dan masyarakat amnya.

Lihat sahaja kajian MyHealth pada tahun 2019, statistik menunjukkan pada tahun 2015 sebanyak 3.06 peratus kanak-kanak lelaki dan 0.42 peratus kanak-kanak perempuan berumur antara 10 hingga 14 tahun telah mula merokok, malah sekitar 27 peratus pelajar Tingkatan 1 hingga Tingkatan 5 adalah perokok.

Ini jelas menunjukkan bahawa ia bukanlah suatu perkembangan yang sihat kerana umum mengetahui kesan rokok kepada kesihatan serta tumbesaran anak-anak.

Amat besar tanggungjawab yang tergalas di bahu ibu bapa dan setiap anggota masyarakat bagi memastikan kesejahteraan perkembangan anak-anak sebagai pewaris masa hadapan.

Anggota masyarakat perlu mengambil bahagian dan sentiasa berperanan bagi memastikan generasi pewaris yang berkualiti dan mampu menggalas amanah sebagai khalifah. Kita tidak mahu meninggalkan generasi akan datang dengan kehidupan yang kelam.

Roselinee Mohammad RadziJawatankuasa Pembangunan dan Pembelaan Kanak-KanakWanita Pertubuhan IKRAM Malaysia (IKRAM)Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Taktik Penipuan Scammer: Yang Dikendong Berciciran

Kes penipuan wang dalam talian (scam) setiap hari semakin membimbangkan dan meresahkan masyarakat.

Apa tidaknya, ia membabitkan sejumlah wang yang barangkali telah sekian lama disimpan atau dikumpul, hilang sekelip mata dan adakalanya tanpa diketahui jejak ‘pencurinya.’

Mungkin ia sesuai dikaitkan dengan peribahasa, ‘Yang dikejar tak dapat, yang dikendong berciciran’ bagi mereka yang ‘gelap mata’ dengan tawaran yang membabitkan wang yang banyak. Maka, segala yang dimiliki lesap begitu saja.

Boleh jadi isu seperti itu pernah terjadi pada diri sendiri atau lingkungan kita. Tentunya ia menjadi sesuatu mimpi buruk yang tidak berkesudahan, apalagi wang yang dikumpul itu adalah disebabkan untuk membeli atau mendapatkan sesuatu.

Setelah sekian lama usaha keras itu dilakukan, tanpa rasa simpati apalagi belas ihsan, wujud ‘makhluk perosak’ bernama ‘scammer’ yang sanggup melakukan penipuan terancang bagi mengaut segala hasil (wang) yang telah disimpan seseorang itu.

Laporan media perdana pada 20 Februari yang bertajuk ‘Malaysia antara lubuk scammer teramai di dunia’ menyatakan, data pengguna Malaysia antara yang paling banyak dicerobohi di dunia.

Laporan tersebut menunjukkan Malaysia berada di kedudukan ke-11 negara paling ramai data penggunanya telah dicerobohi pada suku kedua tahun 2022.

“Kedudukan negara itu berdasarkan mengikut kajian terbaharu oleh syarikat keselamatan siber Surfshark,” kata pakar undang-undang siber daripada Universiti Malaya (UM), Profesor Dr Abu Bakar Munir.

Beliau berkata, menurut laporan-laporan di Singapura, kebanyakan punca berlakunya kebocoran data adalah sistem organisasi yang kurang memuaskan.

“Bagi saya, kita mempunyai teknikal yang kurang bagus dan sistem organisasi yang tidak diperhatikan.”

Pakar dalam keselamatan maklumat dan pengaturcara di Kaspersky, Dmitry Galov memberi amaran tentang beberapa kaedah teknikal yang telah digunakan untuk menipu orang ramai sejak beberapa tahun kebelakangan ini.

Antara kaedah yang terkenal menurut pakar tersebut adalah penipu menghubungi mangsanya dan menyamar sebagai pekerja bank yang sasarannya untuk berurusan.

Scammer itu memintanya untuk maklumat berkaitan kad bank dengan alasan untuk menghentikan transaksi kewangan yang mencurigakan. Selepas penipu memperoleh data kad, ia mengeksploitasinya untuk mencuri dan memindahkan wang ke akaunnya.

“Kaedah penipuan ini merebak secara meluas di beberapa negara dan ia telah muncul semula dengan jelas sepanjang pandemik. Si penipu mempunyai banyak data perbankan mangsa, dan mereka telah belajar untuk mengeksploitasi data itu lebih hebat daripada sebelumnya.”

Menurutnya, bagi kaedah lain iaitu penipuan melalui Internet, mangsa menerima mesej yang mengandungi pautan elektronik yang berniat jahat, iaitu teks mesej tersebut meminta mangsa mengklik pautan tersebut untuk mengakses laman web tertentu atau untuk mengundi pada sesuatu isu.

Dan apabila mangsa mengklik pada pautan, si scammer boleh menggodam peranti mangsa dan mengakses datanya serta mengeksploitasinya untuk tujuan jahat.

“Tidak terkecuali, terdapat kaedah yang digunakan oleh beberapa penipu, dengan menghantar mesej tertentu kepada mangsa mereka bagi meminta untuk memindahkan sejumlah kecil wang sebagai yuran penyertaan dalam cabutan untuk hadiah bernilai yang besar.”

“Dan tanpa disedari mangsa memindahkan wang kepada penipu atas kehendaknya sendiri kerana terbeliak mata dengan tawaran yang dihamparkan.”

“Scammer di Malaysia menggunakan pelbagai cara untuk memanipulasi mangsa dengan menawarkan pulangan yang luar biasa tinggi, jaminan keselamatan dan takut terlepas kapal atau fear-of-missing-out (FOMO),” kata CEO FA Advisory, sebuah syarikat penasihat perancang kewangan, Bryan Zeng.

Tahun lalu, Ketua Polis Negara, Tan Sri Acryl Sani Abdullah Sani berkata, terdapat 71,833 kes penipuan yang dicatatkan dari tahun 2020 sehingga Mei 2022, dengan kerugian sebanyak RM5.2 bilion.

Antara contoh-contoh penipuan yang terkenal di Malaysia adalah penyamaran bank/ kerajaan, pinjaman haram, keldai wang/akaun/ATM, penyewaan kad, scam pelaburan, scam e-dagang, scam percintaan.

“Statistik yang direkodkan oleh Polis Diraja Malaysia (PDRM) tahun 2022 mendapati, setakat dua tahun kebelakangan ini menunjukkan mangsa penipuan membabitkan pelbagai jenayah dalam talian melibatkan kaum wanita lebih tinggi berbanding lelaki,” menurut Ketua Polis Daerah Sentul, ACP Beh Eng Lai.

Beliau berkata, purata umur paling tinggi menjadi mangsa ialah antara 17 hingga 40 tahun memandangkan golongan itu paling banyak menggunakan media sosial di negara ini.

“Antara kes yang paling banyak melibatkan penipuan membabitkan pembelian dalam talian, Macau Scam yang cenderung kepada penipuan atau ugutan seperti panggilan penyamaran dari Lembaga Hasil Dalam Negeri (LHDN) dan sebagainya, ‘Love Scam’, penipuan pinjaman yang tidak wujud dan juga penipuan pelaburan.”

Menurutnya lagi, statistik untuk tempoh dua tahun kebelakangan ini menunjukkan lebih 45 peratus daripada mangsa penipuan adalah membabitkan lelaki dan 55 peratus adalah daripada kalangan kaum wanita.

“Golongan itu lebih terdedah dengan risiko penipuan tersebut jika mereka tidak berhati-hati ketika menggunakan sosial media,” tegas Eng Lai.

Rekod semasa Polis Di-Raja Malaysia (PDRM) juga jelasnya, menunjukkan kadar jenayah penipuan dalam talian yang mensasarkan rakyat di negara ini kian meningkat saban tahun.

Berikutan itu, PDRM sentiasa berharap orang ramai lebih berhati-hati dan berwaspada apabila menggunakan sosial media dan telefon pintar agar tidak menjadi mangsa kepada sebarang jenayah membabitkan penipuan dalam talian.

Selain itu, menerusi laporan yang dikongsikan oleh Kapersky, Malaysia kini mempunyai sejumlah 195,032 laporan aktiviti phishing (pancingan data) menerusi sistem pembayaran dalam separuh tahun pertama 2022.

Berbanding dengan negara Asia Tenggara yang lain, jumlah itu menjadikan negara Malaysia sebagai antara negara yang tertinggi dalam isu penipuan kewangan.

Sedarkah kita, golongan usia 17 hingga 40 tahun itu banyak menjadi mangsa penipuan kerana golongan berkenaan banyak menggunakan telefon bimbit dan melayari sosial media tanpa had?

Mereka dikatakan terlampau obsesi untuk berurusan menerusi e-dagang dengan membeli barangan dalam talian terutama ketika Perintah Kawalan Pergerakan (PKP) sebelum akhirnya menjadi mangsa penipuan.

Manakala sebanyak 23 peratus adalah golongan berusia 41 hingga 60 tahun menjadi mangsa penipuan, yang mana kajian mendapati mereka kurang pengetahuan mengenai penipuan scammer kerana tidak membaca surat khabar dan Internet.

Sebagaimana dilaporkan, mereka yang ditipu ini datang daripada pelbagai latar belakang seperti pekerja swasta khususnya golongan jurutera dan akauntan paling tinggi terjerat dalam penipuan scammer, diikuti kakitangan kerajaan dan ahli perniagaan.

Jika kita lihat pada tahun 2020, sebanyak 47 kes penipuan dalam talian dilaporkan setiap hari. Jumlah itu meningkat kepada 57 kes sehari pada 2021, manakala kes yang dilaporkan pada tahun ini sejak Januari lalu hingga Mei pula berjumlah 72 kes setiap hari.

Statistik kes yang dilaporkan juga menunjukkan lebih 40 peratus mangsa penipuan membabitkan bangsa Melayu, Cina 30 peratus dan India 19 peratus, manakala bangsa-bangsa lain 11 peratus.

Bagi kategori profesion pula, pekerja di sektor swasta berada di kedudukan teratas paling tinggi setakat ini menjadi mangsa penipuan diikuti penjawat awam dan ahli perniagaan.

Realitinya, kebanyakan kes yang melibatkan penipuan dalam talian adalah berkait rapat dengan sikap individu yang mudah mendedahkan diri mereka kepada risiko.

Sewajarnya pihak kerajaan meningkatkan lagi kempen kesedaran dari semasa ke semasa bagi memastikan masyarakat menyedari risiko dan bahaya taktik penipuan dalam talian yang semakin licik dan berleluasa ketika ini.

Selain itu, undang-undang berkaitan akta perlu diwujudkan bagi melindungi pengguna (rakyat) dalam hal-hal seperti ini, di samping mengenakan hukuman yang tegas dan keras kepada si pelaku scammer itu.

Sinergi bersepadu pihak berkuasa terlibat seperti PDRM, Bank Negara (BNM) serta Suruhanjaya Komunikasi dan Multimedia Malaysia (SKMM), badan perundangan dan kesedaran masyarakat diharap mampu membendung jenayah penipuan dalam talian ini.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Stres suri rumah isu serius

“Tetapi masih ramai lagi yang tidak menyedari hal ini dan beranggapan suri rumah tidak mungkin menghadapi stres kerana suri rumah duduk di rumah dan ‘tidak bekerja’, tanggapan dan persepsi begini adalah sama sekali tidak benar.”

Huda turut memuji usaha murni TV3 yang telah menyiarkan rancangan Wanita Hari Ini (WHI) TV3 pada 2 Januari 2019 yang membincangkan tajuk “Stres Dalam Kalangan Suri Rumah”.

“Liputan yang baik ini merupakan satu usaha murni daripada pihak media dalam memberi kesedaran kepada masyarakat tentang isu-isu berkaitan suri rumah,” ujar beliau.

Dalam pada itu, SRR telah membuat satu tinjauan dan soal selidik berkaitan dengan isu suri rumah ini pada awal penubuhannya.

“Soal selidik tersebut telah dijalankan dalam kalangan ahli kami yang berumur 45 tahun ke bawah dan hasil dapatannya adalah 67% suri rumah merasakan bahawa cabaran paling besar dalam kehidupan suri rumah adalah pembangunan diri (termasuk emosi) serta imej dalam masyarakat, yang merupakan dua isu utama yang cuba SRR juarai dan berikan solusi,” jelas Huda lagi.

Menurut Huda, SRR akan terus komited mengangkat isu-isu berkaitan suri rumah demi kelangsungan institusi keluarga dalam menuju Malaysia Negara Rahmah.

“Suri Rumah Rahmah (SRR) menyeru masyarakat agar bersama-sama peka dan prihatin terhadap isu-isu suri rumah sebagaimana usaha murni pihak TV3 dalam mengetengahkan isu ini.”

Sebelumnya, SRR telah menganjurkan seminar ‘Suri dan Emosi’ sebanyak dua kali pada tahun 2018 yang lalu dan mendapat sambutan yang baik daripada suri rumah.

Seminar yang berlangsung di Bangi dan Melaka itu bertujuan membantu golongan suri rumah memahami serta sekaligus membantu mereka menangani stres yang berlaku.


Aplikasi MyResQ: Bantuan Awal Mangsa Serangan Jantung

SERI KEMBANGAN – Sepasukan pakar perubatan telah mengambil inisiatif membangunkan aplikasi MyResQ bagi menyelamatkan mangsa serangan jantung mengejut (cardiac arrest) melalui bantuan kecemasan awal.

Mereka terdiri daripada tiga pakar perubatan kecemasan iaitu Dr Mohd Afiq Mohd Nor, Dr Mohammad Aizuddin Azizah Ariffin dan Dr Mohammad Salleh Yahya serta pakar psikologi, Dr Lennie Soo dengan kerjasama pakar aplikasi, Beh Yee Chun.

MyResQ adalah aplikasi mudah alih untuk mengaktifkan penyelamat berdekatan bagi mengurangkan tempoh tindak balas kecemasan.

“Sambutan terhadap MyResQ amat menggalakkan. Dari masa ke masa, semakin ramai yang memuat turun MyResQ dan pendaftar diri sebagai penyelamat mahupun bystander. Terbukti ramai menantikan aplikasi seperti ini,” ujar Dr Mohd Afiq yang juga Yang Dipertua Persatuan Kesihatan IKRAM Malaysia (IKRAM Health).

Mengulas lanjut, beliau berkata, masih awal untuk menilai keberkesanannya tetapi ia sangat membantu mengurangkan tempoh respons terhadap kes-kes kecemasan.

“Kami ingin menarik lebih ramai pengguna aplikasi dan pengguna alat mesin pintar AED (automated external defibrillator),” sambungya lagi.

AED adalah mesin yang boleh memberi kejutan elektrik kepada jantung yang sudah hilang fungsi, lantas memberi peluang yang lebih tinggi kepada mangsa yang diberikan rawatan awal.

Cardiac arrest adalah pembunuh senyap bagi pesakit yang tidak pernah mempunyai rekod sakit jantung.

Serangan ini berlaku apabila sistem jantung tidak lagi berfungsi, nadi tidak berdenyut dan mangsa tidak berupaya memberikan sebarang respon.

Ia berbeza dengan heart attack atau serangan jantung yang mana pesakit masih boleh bercakap, mempunyai nadi dan mampu memberi respons ketika diserang.

Pesakit yang terkena serangan kardio pulmonari mesti diberikan bantuan kecemasan resusitasi kardio pulmonari (CPR) pada kadar segera sebaik sahaja jantung dan paru-paru mangsa berhenti berfungsi.

Bantuan awal melalui CPR mengambil alih fungsi jantung sebagai pengepam darah dan menyalurkan oksigen pada paru-paru buat sementara waktu.

Kes Out-of-hospital cardiac arrest (OHCA) atau serangan kardio pulmonari yang berlaku di luar hospital adalah isu kesihatan global yang mana berjuta-berjuta maut akibat serangan jantung mengejut setiap tahun.

Malangnya, lebih separuh daripada kes OHCA berlaku tanpa kehadiran saksi dan hanya 22.6 peratus sahaja yang sempat menerima bantuan CPR.

Atas kesedaran ini, MyResQ dibangunkan untuk membantu mengurangkan statistik kematian dan hilang upaya yang disebabkan oleh serangan kardio pulmonari.

Misi utamanya adalah supaya mangsa dapat diberikan bantuan kecemasan awal dengan pantas sementara menunggu pasukan perubatan sampai ke lokasi kejadian.

Orang ramai dijemput muat turun aplikasi MyResQ yang boleh mempercepatkan tempoh untuk dapatkan bantuan daripada penyelamat (rescuers) terdekat dalam kalangan ahli yang berpengetahuan, berkemahiran dan ada kelayakan pada saat anda berhadapan situasi kecemasan yang mengancam nyawa seseorang.

Muat turun aplikasi MyResQ di pautan https://web.myresq.my/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


RUU 355: Hentikan Polemik, Kerajaan Ambil Tanggungjawab

Pertubuhan IKRAM Malaysia (IKRAM) mengikuti isu RUU 355 secara dekat dengan perkembangan terkini ia telah dibentang dan disokong di Parlimen pada 6 April 2017 (Khamis), tetapi ditangguhkan perbahasannya.

Presiden MIC kemudiannya mendedahkan bahawa apa yang berlaku dalam sidang Parlimen, iaitu pembentangan usul sahaja tanpa sebarang perbahasan, telah dibincangkan dan disepakati dalam Mesyuarat Majlis Barisan Nasional minggu lepas.

IKRAM ingin menegaskan kembali kenyataan yang pernah dikeluarkan pada 31 Mei 2016 bahawa Kerajaan adalah pihak yang paling wajar untuk mengemukakan pindaan ini ke Parlimen. Kenyataan tersebut dapat dibaca pada pautan berikut: http://bit.ly/2lfwjtg

Penangguhan perbahasan ini telah menyebabkan masyarakat terus berpolemik, saling salah menyalahkan dan yang lebih parah sehingga membawa kepada tindakan mengkafirkan pihak yang dikatakan tidak menyokong usul tersebut. IKRAM menyeru agar polemik ini dihentikan.

IKRAM sekali lagi menyarankan agar pihak Kerajaan mengambil tanggungjawab bagi menguruskan pindaan ini mengikut tatacara dan amalan biasa. RUU 355 telah beberapa kali dipinda oleh pihak kerajaan dengan jayanya.

Menteri Di Jabatan Perdana Menteri, Datuk Seri Jamil Khir Baharom, pada Mei 2014, telah mengumumkan penubuhan Jawatankuasa Teknikal Undang-undang Syariah yang terdiri daripada para pakar Undang-undang dan Syariah, bagi mengkaji perlaksanaan Undang-undang Jenayah Syariah.

IKRAM menyarankan agar Kerajaan merujuk kepada Jawatankuasa ini dalam melakukan sebarang pindaan dan penambahbaikan secara menyeluruh. Jawatankuasa ini boleh melakukan kajian secara mendalam serta berbincang dengan pelbagai pihak dan pemegang taruh sebelum membangunkan satu rang undang-undang yang mantap dan disepakati.

Kerajaan adalah pihak yang berkuasa dan bertanggungjawab bagi menguruskan semua pindaan undang-undang. Adalah wajar kerajaan meneruskan tanggungjawab ini!

Ustaz Dr Hj Mohd Parid Sheikh AhmadPresidenPertubuhan IKRAM Malaysia


Enam amalan utama 10 malam terakhir Ramadan

Sepuluh malam terakhir pada bulan Ramadan merupakan waktu yang dipilih untuk diturunkan Malam al-Qadar (lailatulqadar). Inilah hadiah terbesar yang diturunkan kepada umat Islam pada bulan Ramadan dan tidak terdapat pada bulan-bulan lainnya.

Oleh hal yang demikian, seluruh umat Islam diperintahkan untuk menghidupkan malam-malam terakhir tersebut dengan melakukan pelbagai amalan ibadah termasuklah memperbanyakkan doa.

Ketika menjelangnya 10 malam terakhir pada bulan Ramadan, Rasulullah SAW bersungguh-sungguh membangunkan ahli keluarganya untuk beramal ibadah.

Bahkan dalam sebuah hadis sahih menyebutkan sikap baginda yang tidak bertangguh-tangguh dalam memperkemaskan pakaian baginda untuk bersiap sedia bertemu dengan Allah SWT.

كَانَ النَّبِيُّ صَلَّى اللَّهُ عَلَيْهِ وَسَلَّمَ إِذَا دَخَلَ الْعَشْرُ شَدَّ مِئْزَرَهُ وَأَحْيَا لَيْلَهُ وَأَيْقَظَ أَهْلَهُ

“Nabi SAW apabila memasuki sepuluh akhir (bulan Ramadan), baginda mengencangkan sarung baginda, menghidupkan malamnya dengan beribadah dan membangunkan keluarganya.” [HR Bukhari, No. 2024 dan Muslim, No. 1174]

Antara amalan-amalan yang boleh dilakukan dalam mengejar 10 malam terakhir pada bulan Ramadan ialah:

Perbanyakkan bacaan tasbih (subhanallah), tahlil (laa ilaha illallah), tahmid (alhamdulillah) dan zikir lainnya seperti yang terkandung dalam koleksi doa dan zikir Hisnul Muslim oleh Sa’id bin Ali Wahf al-Qathani, juga zikir-zikir sahih yang ada dituntunkan oleh Rasulullah SAW.

Pohon keampunan sebanyak-banyaknya kepada Allah agar kita termasuk dalam kalangan hamba yang mendapatkan keampunan. Orang yang paling rugi pada bulan Ramadan ialah orang yang tidak mendapat keampunan daripada Allah SWT. Justeru itu, alangkah eloknya jika kita tidak lupa dalam terus beristighfar kepada Allah SWT.

3. Memperbanyakkan bersedekah kepada golongan yang kurang berkemampuan.

Bersedekah tidak terhad pada waktu tertentu sahaja, tetapi juga pada bulan Ramadan di 10 malam terakhir inilah kita dapat melipatgandakan amalan sedekah kita kepada golongan yang memerlukan seperti sikap Nabi SAW paling banyak bersedekah pada bulan Ramadan.

“Nabi SAW ialah orang yang paling gemar bersedekah. Semangat baginda dalam bersedekah lebih membara lagi ketika bulan Ramahan tatkala itu Jibril menemui baginda. Jibril menemui baginda setiap malam pada bulan Ramadan. Jibril mengajarkan al-Quran kala itu. Dan Rasul SAW adalah yang paling semangat dalam melakukan kebaikan bagai angin yang bertiup.” [HR Bukhari, No. 3554 dan Muslim, No. 2307]

Membaca setiap huruf al-Quran mengandungi banyak pahala kebaikan. Jika membaca al-Quran secara berterusan, maka akan banyak pula pahala yang akan diperolehi oleh para pengamalnya.

“Sesiapa yang membaca satu huruf daripada al-Quran, maka baginya satu kebaikan. Dan kebaikan itu sama seperti 10 kali ganda. Aku tidak katakan ألم  itu satu huruf akan tetapi Alif satu huruf, Lam satu huruf dan Mim satu huruf.” [HR Tirmidzi, No. 2910]

5. Memperbanyakkan doa sebagaimana doa yang diajarkan oleh Nabi SAW kepada isteri baginda.

Aisyah berkata, ‘Wahai Rasulullah, apa pendapatmu jika aku mengetahui bila Lailatulqadar (Malam al-Qadar), maka apa yang perlu aku ucapkan?” Baginda menjawab, “Ucapkanlah:

اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّي

“Ya Allah, sesungguhnya Engkau Maha Pemaaf, mencintai kemaafan, maka maafkanlah aku.” [HR Tirmidzi, No. 3513 dan Ibnu Majah, No. 3850]

Beriktikaf bertujuan untuk mendapat Malam al-Qadar dan supaya ibadah mampu ditunaikan dalam keadaan khusyuk dan tenang.

أَنَّ النَّبِىَّصلى الله عليه وسلم كَانَ يَعْتَكِفُ الْعَشْرَ الأَوَاخِرَ مِنْ رَمَضَانَ حَتَّى تَوَفَّاهُ اللَّهُ ، ثُمَّ اعْتَكَفَ أَزْوَاجُهُ مِنْ بَعْدِهِ

“Nabi SAW beriktikaf pada sepuluh hari yang akhir daripada Ramadan hingga kewafatannya, kemudian isteri-isteri beliau pun beriktikaf setelah kepergian baginda.” [HR Bukhari, No. 2026 dan Muslim, No. 1117]

Malam al-Qadr merupakan malam istimewa yang dikurniakan kepada umat Islam yang berpuasa. Untuk itu, persiapkan fizikal kita pada 10 malam terakhir tanpa mengkhususkan pada satu-satu malam sahaja.

Hikmah tersebut supaya umat Islam tidak membeza-bezakan hari-hari tersebut dalam mencari malam lailatulqadar yang sebenar-benarnya.

تَحَرَّوْا لَيْلَةَ الْقَدْرِ فِى الْعَشْرِ الأَوَاخِرِ مِنْ رَمَضَانَ

“Carilah lailatulqadar pada sepuluh malam terakhir daripada bulan Ramadan.” [HR Bukhari, No. 2017]

Antara petunjuk dan tanda-tanda malam lailatulqadar termasuklah:

Daripada Ibnu Abbas RA, Rasulullah SAW bersabda:

لَيْلَةُ القَدَرِ لَيْلَةٌ سَمْحَةٌ طَلَقَةٌ لَا حَارَةً وَلَا بَارِدَةً تُصْبِحُ الشَمْسُ صَبِيْحَتُهَا ضَعِيْفَةٌ حَمْرَاء

“Lailatulqadar adalah malam yang penuh kemudahan dan kebaikan, tidak begitu panas, juga tidak begitu dingin, pada pagi hari matahari bersinar tidak begitu cerah dan nampak kemerah-merahan.” [HR ath-Thayalisi dan al-Baihaqi dalam Syu’abul Iman. Sahih dalam Sahih al-Jaami’ No. 5475 oleh al-Albani]

Wanita juga tidak terhalang daripada mendapat kelebihan Malam al-Qadar. Meskipun kaum wanita mengalami keuzuran pada saat-saat akhir bulan Ramadan, namun mereka juga boleh mendapat malam anugerah ini dan mengisi waktu yang berfaedah dengan mengerjakan amalan-amalan lain seperti berzikir dan yang sesuai mengikut syarak yang dibenarkan.

Semoga kita dipertemukan dengan malam kemuliaan itu yang lebih baik daripada bulan-bulan selainnya.

ﻭَﻣَﺎ ﺃَﺩْﺭَﺍﻙَ ﻣَﺎ ﻟَﻴْﻠَﺔُ ﺍﻟْﻘَﺪْﺭِ ﻟَﻴْﻠَﺔُ ﺍﻟْﻘَﺪْﺭِ ﺧَﻴْﺮٌ ﻣِﻦْ ﺃَﻟْﻒِ ﺷَﻬْﺮٍ

“Dan tahukah kamu apakah malam kemuliaan itu? Malam kemuliaan itu lebih baik daripada seribu bulan.” [Surah Al-Qadr: 2-3]

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kepimpinan Berteraskan Nilai Murni Sejagat

Dalam abad ke-21 yang menyaksikan perkembangan teknologi yang begitu pantas dan tangkas, aspek kepimpinan menjadi satu faktor utama yang perlu diberikan keutamaan.

Semakin jauh jangkauan potensi manusia meneroka alam persekitarannya, semakin kompleks permasalahan yang memerlukan jalan penyelesaian unik dan bijaksana.

Sekalipun teknologi digital kini mampu menghasilkan kapasiti kecerdasan buatan yang boleh ‘belajar’ membuat keputusan dan memudahkan urusan seharian, keupayaan manusia memimpin hala tuju visi dan misi sesebuah organisasi dan komuniti masih relevan dan diperlukan.

Kemahiran, bakat, ciri-ciri dan sifat pemimpin abad ke-21 yang dianggap kompeten dan layak memegang tampuk kepimpinan pastinya berbeza dengan apa yang dimiliki pemimpin abad lalu. Kompetensi merangkumi aspek pengetahuan, kemahiran, sikap dan perilaku serta asas nilai yang berkaitan.

Justeru, kompetensi kepimpinan mestilah melibatkan keupayaan kognitif tinggi berasaskan ilmu pengetahuan meluas dan mendalam.

Selain itu, pengalaman dan latihan kemahiran kepimpinan menjadi faktor pengukuh kepada kompetensi dalam diri seorang pemimpin.

Sikap dan perilaku ditonjolkan seorang pemimpin melambangkan gaya kepimpinan yang akan digunakan sepanjang tempoh kepimpinannya. Kesemua ini dibangunkan atas satu rangkuman nilai yang menjadi asas kompetensi kepimpinan tersebut.

Ibarat bangunan yang berdiri megah di atas permukaan tanah, kompetensi kepimpinan bergantung kepada keutuhan pegangan nilai murni yang menjadi ibarat tiang pasak yang tertanam jauh di dalam bumi.

Tanpa struktur asas tiang pasak yang kuat dan kukuh, bangunan yang terbina akan lambat laun mendap dan runtuh. Begitulah juga ibaratnya sebuah kompetensi kepimpinan.

Tanpa bersandarkan kepada nilai murni sejagat, sehebat mana pun susuk seseorang pemimpin itu, akhirnya pasti akan tersungkur dan kecundang jua. Nilai murni sejagat adalah sesuatu yang bersifat malar hijau dan konsisten.

Biar bagaimanapun hebatnya perkembangan teknologi yang bakal dicapai dalam abad ke-21 ini, rangkaian nilai yang paling utama untuk disemai dan diperkukuh dalam diri seorang pemimpin adalah sifat amanah, berlaku adil dan empati.

Amanah ditakrifkan sebagai kepercayaan yang diletakkan kepada seseorang (Kamus Dewan Edisi Keempat). Profesor Dr Hamka pula menegaskan bahawa sifat amanah adalah batu asas kepada kehidupan bermasyarakat dan bernegara.

Amanah digandingkan dengan kekuatan sebagai ciri utama yang diidam-idamkan oleh seorang majikan dalam memilih seorang pekerja yang ideal, sebagaimana yang dinyatakan al-Quranul Karim dalam Surah al-Qasas ayat 26 (mafhumnya): “Sesungguhnya sebaik-baik orang untuk diambil bekerja ialah orang yang kuat (Qawiy), lagi amanah (Amin).”

Ini diperkukuhkan dengan hadis Rasulullah SAW (mafhumnya): “Tunaikanlah amanah kepada orang yang memberikan kepercayaan kepadamu.” (HR Imam Ahmad, Abu Daud dan Tirmidzi)

Seseorang itu dianggap amanah jika beliau berusaha menyampaikan apa saja bentuk hak kepada pemiliknya yang sah, tidak mengambil sesuatu melebihi dari haknya dan tidak pula mengurangi hak orang lain.

Sifat amanah menjadi obor yang menyinari kisah kehebatan kepimpinan para Nabi dan Rasul serta golongan sahabat yang terdidik dengan acuan iman dan takwa. Amanah adalah kompas moral bagi pemimpin yang berada di puncak kuasa dan pengaruh.

Dalam suasana dan kedudukan membolehkan mereka mengaut sebanyak mana kekayaan dan kesenangan dunia dengan mudah, pemimpin yang amanah begitu berhati-hati memastikan mereka tidak langsung mengambil kesempatan mengisi kantung dan tembolok mereka sendiri.

Pemimpin yang adil akan membuat keputusan dan pilihan bijak, saksama dan seimbang. Berlaku adil bermaksud seseorang itu mampu meneliti dan mempertimbangkan sesuatu berlandaskan keutamaan dan keperluan semasa.

Keadilan hanya boleh dilaksanakan sekiranya semua pihak diberi peluang sama rata menyatakan pandangan, hasrat dan alasan masing-masing. Al-Quranul karim menegaskan dalam Surah al-Maidah ayat 8 (mafhumnya): “Wahai orang yang beriman, hendaklah kamu semua sentiasa menjadi orang yang menegakkan keadilan kerana Allah.”

Empati adalah sifat mulia yang mempunyai nilai yang sangat tinggi hari ini. Pemimpin mestilah mampu menanamkan sifat empati agar dapat menyelami dan merasai sendiri denyut nadi mereka yang dipimpin.

Dalam pemikiran reka cipta yang menghasilkan inovasi dalam menyelesaikan masalah, empati adalah langkah pertama yang mesti wujud terlebih dahulu.

Keprihatinan yang terhasil dari perasaan empati akan membuka jalan untuk mencari penyelesaian yang tuntas dan berkesan. Sebaliknya pemimpin yang tidak amanah, akan membawa kerosakan dan kehancuran kepada negara dan rakyat jelata.

Kesanggupannya membelakangkan dan mengkhianati kepercayaan yang diberikan kepadanya, semata-mata untuk kepentingan diri sendiri adalah satu perilaku yang tidak bermoral.

Kezaliman seorang pemimpin tidak hanya berlaku apabila rakyat diperlakukan dengan kasar dan ganas semata-mata. Seorang pemimpin boleh dikatakan zalim sekiranya dia tidak mengendahkan teguran dan rintihan rakyat yang memerlukan pembelaan dan bantuan.

Tanpa rasa empati, pemimpin akan terus-terusan membiarkan penderitaan, kesukaran dan kepayahan rakyat berlarutan, tanpa langkah pragmatik yang mampu menyelamatkan keadaan.

Rakyat kini harus berani membuat pilihan yang bijak dalam menentukan barisan pemimpin yang benar-benar mewakili kepentingan orang ramai, bukan hanya mementingkan keinginan sendiri dan keluarga. Sudah tiba masanya rakyat meletakkan piawaian dan standard yang tinggi untuk dicapai pemimpin hari ini.

Hanya pemimpin yang mampu membuktikan bahawa mereka berpegang kepada teras prinsip dan nilai murni sejagat sahaja berhak diberikan peluang mengemudi bahtera merdeka negara keramat ini!

Profesor Datuk Dr Harlina Halizah Siraj
Ahli Dewan Perwakilan Nasional
Pertubuhan IKRAM Nasional

*Artikel ini telah diterbitkan dalam akhbar Sinar Harian

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mana Tradisi Kita di Lapangan Terbang Antarabangsa?

Pernahkah anda meletakkan diri di tempat seorang pengunjung ke Malaysia? Bayangkan pesawat anda mendarat di Lapangan Terbang Antarabangsa Kuala Lumpur (LTAKL), disambut kehangatan cuaca khatulistiwa.

Lalu, apakah kedai pertama yang anda lihat? Adakah itu kedai nasi lemak, ambuyat, mi kolok, wade dan dim sum? Atau ia adalah kedai francais makanan segera popular yang diimport dari luar negara?

Adakah ia butik beg tangan mahal berjenama mewah Channel dan Prada, atau ia sebuah kedai yang menampilkan hasil kraftangan tradisional?

Jika saya seorang pengunjung ke sesebuah negara, sama ada sebaik sahaja saya tiba ke negara itu mahupun sebelum saya berangkat pulang, saya ingin sekali menikmati keunikan negara tersebut.

Malaysia adalah sebuah negara yang kaya dengan khazanah tradisi pelbagai etnik dan budaya. Kepelbagaian ini terus subur dan dipupuk dalam keharmonian. Acuan keharmonian kita ini tidak dipaksakan dengan keseragaman.

Pelbagai bahasa boleh ditutur dengan bebas, pelbagai agama dianuti, pelbagai budaya dan tradisi bebas diamalkan. Dengan nada dan corak ini, kita seharusnya berbangga dengan harta tradisi yang kita miliki.

Namun, cukupkah kebanggaan itu sekadar terpendam di reruai-reruai terpencil anjuran Kementerian Perpaduan Negara atau yang senada? Apakah cukup promosi khazanah budaya dan tradisi yang kaya dari negara kita ini ke mata dunia?

Konsep suatu budaya itu sarat dengan beberapa komponen termasuklah makanan, pakaian, permainan, muzik, perhiasan dan adat resam.

Antara semua komponen ini, makanan, pakaian, alat permainan, alat muzik serta perhiasan adalah budaya dalam kategori konkrit yang boleh dicapai oleh pancaindera fizikal.

Dari aspek budaya makanan, kita boleh memperkenalkan latok, burasak dan ambuyat dari Sabah; dari Sarawak ada keenakan mi kolok, laksa Sarawak dan kek lapis; tidak ketinggalan tradisi makanan Pantai Timur Semenanjung seperti nasi kerabu, nasi tumpang, nasi dagang dan akok.

Dari Utara Semenanjung, kita ada laksa Penang, nasi kandar, nasi dalca dan murtabak. Belum lagi kita ke Selatan Semenanjung yang menyajikan mi bandung Muar, laksa Johor, soto dan lontong.

Bahkan muruku, tose, mi wantan dan pau boleh diberi ruang untuk mendominasi keluasan lapangan terbang antarabangsa milik kita.

Kita lihat pula potensi komersial pakaian tradisi kita seperti sari, lehenga, ceongsam, samfu, kepelbagaian versi baju kurung, baju batik, kebaya, baju Melayu, samping dan tanjak serta  tengkolok.

Usah sekali kita pinggirkan blaus badu sampit dengan kain sarung olos wanita Bajau, baju pendek sinuangga bersama kain labuh yang diikat rapi dengan tali pinggang himpogot kaum Kadazan-Dusun, atau baju pinongkolo wanita Murut yang diperbuat daripada kain kapas dan sarat dengan perhiasan manik-manik berwarna-warni.

Dari Sarawak pula, kita punya Ngepan Iban dan baju burung yang begitu cantik.

Saya tidak mampu menyebut kesemua jenis makanan dan pakaian tradisional milik kita. Apa yang saya sebutkan di atas cumalah contoh seimbas lalu.

Belum lagi kita perincikan alat-alat muzik tradisional seperti angklung, gambus, nafiri, caklempong, sompotan dan gamelan. Begitu juga dengan permainan tradisi seperti caplong, gasing, rampanau, wau bulan, sepak raga dan congkak.

Semua ini boleh dijual dalam saiz biasa dan juga saiz mini untuk diberikan sebagai cenderahati dari Malaysia. Ia pasti menarik lagi memberikan pulangan besar pada negara.

Bukankah banyak negara yang menonjolkan tradisi budaya mereka di lapangan terbang masing-masing dengan penuh bangga? Lapangan terbang Lisbon di Portugal misalnya, terkenal dengan ikan sardin dan kod (Bacalhau) Lisbon yang paling enak.

Jika difikirkan, sukar untuk membawa barang hanyir itu ke lapangan terbang, jauh sekali untuk dipamerkan dengan bangga di sana.

Namun, itulah yang dilakukan dengan cara mempakejkan produk tersebut secara menarik dan tahan lama asalkan pengunjung masih sempat membawa kenangan indah negara itu pulang ke tanah air sendiri.

Bangkok pula berbangga dengan simbol gajah lalu dijadikan lambang yang gah berdiri di tengah-tengah lapangan terbang Suvarnabumi.

Cuba kita bayangkan seluruh kedai makanan dan barangan di Lapangan Terbang Antarabangsa Kuala Lumpur didominasi oleh tradisi kita yang kaya lagi unik ini. Bukankah ia memberi pengalaman baru yang luar biasa kepada pengunjung?

Lapangan terbang kita seharusnya menjadi jendela yang menggoda hati pengunjung yang sampai bagi meneroka ke merata tempat di negara kita.

Kita persembahkan kepada mereka kedai-kedai di lapangan terbang ini pelbagai tawaran menarik untuk mereka bawa pulang dari negara kita sebagai kenangan indah yang sarat dan tidak mungkin dilupakan.

Saratnya kekayaan tradisi dan budaya negara kita ini tidak wajar dipertontonkan cuma di sudut sunyi laman sesawang Kementerian Pelancongan, Seni dan Budaya semata-mata.

Sebaliknya, semua kementerian yang berkaitan sewajarnya bersinergi dalam memakmurkan penonjolan tradisi dan budaya Malaysia di kedai-kedai lapangan terbang antarabangsa kita.

Lapangan terbang kita adalah pintu pertama yang menyambut ketibaan dan merupakan jendela terakhir ucapan selamat jalan kepada pengunjung-pengunjung.

Sebagai penutup, saya lontarkan satu persoalan bersempena bulan kemerdekaan ini: Jika kita masih berasa kerdil dengan budaya dan tradisi kita sendiri dengan sejuta alasan, siapakah lagi yang mahu memartabatkan kekayaan tradisi dan budaya kita ini ke mata dunia?

Dr Alwani Ghazali
Ahli Kluster Perpaduan Nasional
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Haji: Jemaah Malaysia Mula Tiba Di Makkah Hari Ini

MAKKAH – Bumi Makkah akan mula dikunjungi jemaah haji Malaysia secara berperingkat bermula 8.00 malam waktu Arab Saudi, hari ini.

Pengurus Maktab 47, Roslan Jonet berkata pihaknya akan menerima kira-kira 295 jemaah haji yang bertolak dari Madinah menerusi tujuh buah bas, sebelum dibawa ke bangunan Abraj al-Janadriyyah, di sini.

Katanya, mereka merupakan rombongan haji yang pertama pada 4 Jun lalu dan bakal menerima sambutan daripada pihak pengurusan sebelum jemaah haji mengerjakan umrah.

“Esok (Khamis) akan ada sedikit sambutan untuk rombongan pertama, dari segi bilik penginapan juga telah disediakan dan mereka akan ditempatkan mengikut jadual penerbangan mereka serta penilaian tertentu, termasuk ikatan kekeluargaan,” katanya.

Roslan yang juga merupakan Pengarah TH Melaka berkata demikian ketika ditemui pemberita selepas menerangkan tentang pelbagai persediaan yang dilakukan TH.

Dilaporkan sehingga kini seramai 1,940 jemaah menerusi tujuh penerbangan dari tanah air telah berada di Madinah.

Selain bangunan Abraj al-Janadriyah yang menempatkan dua maktab (penginapan jemaah) iaitu maktab 46 dan 47, terdapat juga bangunan lain iaitu Qasr al-Janadriah (maktab 49) serta Land Premium (maktab 48 dan 50).

Menurut Roslan, TH menyediakan kira-kira 30 petugas maktab dengan enam petugas bagi setiap maktab, yang akan berkhidmat 24 jam bagi memastikan kebajikan dan keselesaan jemaah.

“Setiap bangunan penginapan mempunyai pelbagai kemudahan termasuk pejabat pengurusan, farmasi, klinik kesihatan, kedai runcit dan kaunter khidmat pelanggan,” katanya.

Seramai 14,306 jemaah Malaysia akan menunaikan haji pada tahun ini menerusi 48 penerbangan, iaitu yang terakhir pada 2 Julai.


Dakwah: IKRAM Kunjungi YADIM Bincang Ruang Kerjasama

PUTRAJAYA – Pertubuhan IKRAM Malaysia (IKRAM) telah mengadakan kunjungan hormat kepada Yang Dipertua Yayasan Dakwah Islam Malaysia (YADIM) baharu, Datuk Hj Hasanuddin Mohd Yunus pada Khamis.

Dalam pertemuan itu, Datuk Hasanuddin mengiktiraf usaha-usaha dakwah NGO Islam seperti IKRAM dan ABIM/WADAH yang telah melahirkan aktivis-aktivis dakwah serta memberi kesan dan membawa perubahan kepada kefahaman Islam dalam kalangan masyarakat di Malaysia.

Pihak IKRAM telah berbincang beberapa aspek tumpuan utama iaitu membumikan kefahaman Islam wasatiy, mengukuhkan perpaduan ummah, meneraju dakwah Inklusif, modul kepimpinan dan cadangan Ruang SALAM oleh Wanita IKRAM.

Dalam pada itu, Presiden IKRAM, Hj Badlishah Shah Baharin menekankan bahawa usaha harus diberikan kepada pembangunan komuniti, membina modul solusi dan dapat memberikan impak terus kepada masyarakat.

Beliau juga merakamkan penghargaan kepada kepimpinan YADIM atas kesudian menerima kunjungan hormat IKRAM dan berharap ruang kerjasama dapat diperkasakan lagi pada masa akan datang dalam membangunkan dakwah di Malaysia.

Hadir dalam pertemuan itu Timbalan Presiden IKRAM Jusni Yusoff, Ketua Wanita Ustazah Sallawahiu Mohd Salleh, Setiausaha Agung Hj Shahrul Aman Mohd Saari serta Ahli Jawatankuasa Pusat Ustaz Dr Syazalie Hirman Ahmad Najib dan Hj Azman Abd Rashid.

Turut bersama mewakili YADIM ialah Timbalan Yang Dipertua Prof Madya Dr Adi Anuar Azmin @ Che Wan, Ketua Pegawai Eksekutif Ustaz Hj Zamri Zainal Abidin serta Pn Rohaizah Jawahir dan Abdul Hafiz Mat Tuah daripada Bahagian NGO, Rakan Strategik dan Pembangunan Wanita.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Warga emas bukan alasan untuk disisihkan

Ketahuilah bahawa penuaan penduduk merupakan fenomena sosial yang akan dihadapi oleh semua negara. Malaysia akan mencapai status ‘negara tua’ pada tahun 2030 apabila peratusan warga emas berusia 60 tahun dan ke atas mencecah 15 peratus.

Fenomena ini memberi kesan dalam aspek sosial, kesihatan dan ekonomi bagi sesebuah negara. Perancangan yang teliti perlu dibuat bagi menghadapi fenomena ini. Kemudahan, perhidmatan dan program berkaitan keperluan warga emas juga perlu dimantapkan dan diperluaskan.

Terkesan dengan kisah yang tular baru-baru ini, seorang ayah yang tua sedang sakit strok ditinggalkan di tepi jalan, juga kisah seorang ibu yang tua yang tidak dijaga oleh anak, malah mahu memasukkan ibunya itu ke pusat jagaan.

Terfikirkah di benak ketika itu, anak yang dilahirkan, dibesarkan, dijaga dengan baik malah diberi pendidikan kemudian bersikap lepas tangan apabila dewasa, langsung tidak mahu mengambil dan menjaga ibu tua yang diibaratkan sedang menanti kubur menjemputnya.

Alasan yang sering kita dengar atau lihat, anak menantu tidak mahu menjaga emak, tidak sebulu serta berlainan pendapat. Terfikirkah kita, bagaimana kita pada hari tua nanti? Adakah anak-anak kita mahu menjaga kita dengan baiknya?

Emak yang ditinggalkan seorang diri, tanpa boleh bergerak hanya mampu mengharap bantuan daripada jiran-jiran, nak makan pun perlu jiran yang hantar. Di mana anak ketika itu? Pelbagai alasan boleh diberi antaranya sibuk dan tiada masa serta banyak urusan kerja yang perlu disiapkan.

Begitu jauh nilai kasih sayang yang seharusnya dipamerkan dan ditonjolkan, nilai-nilai kemurnian tidak terwujud oleh segelintir anak yang tidak mengerti makna sebuah kasih sayang.

Kebiasaan yang terjadi apabila ayah dan ibu sudah tiada, barulah mulai sedar bahawa kasih sayang ibu itu penting dan amat bermakna, barulah terfikir perbuatan selama ini tidak hanya merugikan, malah memberikan kesan mendalam dalam sesebuah kehidupan.

Namun kebiasaannya kesedaran itu telah terlambat, pembentukan warga emas ini semakin meningkat dan seharusnya perlu diambil berat dan dipandang serius.

Rancaknya penubuhan insitusi-insitusi penjagaan warga emas bukanlah tiket mahupun tempat bagi anak-anak meletakkan ibu bapa di situ sewenang-wenangnya dan langsung tidak mengambil peduli kebajikan mereka.

Cubalah kita letakkan diri kita pula di sana. Ya, benar mereka ada yang menjaga, mengambil berat, menukar lampin, menjaga kebersihan dan sebagainya.

Tetapi di manakah kebajikan dan kasih sayang seorang anak? Bagaimana dengan sakit pening, kerinduan, kepayahan mereka sebagai ibu bapa menghadapi hari tua?

Tidak terfikirkah sesuatu? Di balik wajah-wajah usang dan sudah dimamah zaman, terpancar kerepot, kerut kulit-kulit tua itu mengharap sinar kasih sayang yang amat diperlukan daripada seorang anak.

Itu tidak lagi cerita ibu bapa yang ditinggalkan seorang diri di rumah dengan alasan mereka tidak mahu mengikut anak-anak ke bandar, lagi selesa berada di rumah.

Apabila situasi demikian yang berlaku, maka anak-anak mudah mengambil kesempatan meninggalkan ibu bapa terus di institusi penjagaan warga emas.

Ada beza antara kasih yang bersyarat dan kasih yang tidak berbelah bagi. Kasih yang bersyarat itu terjadi bila kita asyik meminta-minta. Kasih yang tidak berbelah bagi itu terjadi bila kita sentiasa memberi tanpa memikirkan balasan dan penghargaan, semata-mata mencari keredaan mereka.

Kasih ibu bapa, kasih yang tidak berbelah bahagi kepada anak. Kasih anak pula bagaimana? Berbaktilah ketika mereka masih ada, bahagiakanlah mereka hingga ke penghujung usia dan mohonlah ampunan ketika mereka telah tiada.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


153 anggota Tunas KRS MUSLEH lulus cemerlang

Sijil kelulusan disampaikan oleh Pengerusi KRSM, Mejar Abd Rahaim Md Isa kepada para anggota dalam Majlis Penutup dan Pentauliahan Pangkat KRSM. Turut hadir Yang Dipertua IKRAM Negeri Perak, Hj Yahanis Yahya yang merasmikan majlis.

Dalam ucapan beliau, Abd Rahaim yang juga Pengarah Program sangat mengharapkan agar semua anggota dan pegawai yang telah menjalani kursus berkenaan serta diberi tauliah dapat melaksanakan tugas kepimpinan dan pelatihan dengan efektif, efisien dan penuh dedikasi.

“Justeru itu, KRSM sebagai salah satu wadah tarbiah dan pembangunan kepimpinan pelajar, maka usaha ini perlu digembleng bersama oleh pihak pengurusan sekolah dan guru.

“Marilah kita berusaha dengan lebih gigih ke arah kecemerlangan pelajar,” gesa beliau.

Kira-kira 880 anggota termasuk 16 orang Pegawai Pengurusan KRSM yang terdiri daripada pelajar sekolah dan rakan sekolah IKRAM MUSLEH menyertai kursus ini yang melibatkan peringkat Sarjan TKRSM, Sarjan, Staf Sarjan, Leftenan Muda dan Pegawai Pengurusan KRSM.

Bagi kursus Sarjan TKRSM, 153 anggota mendapat cemerlang sementara 251 mendapat kepujian dan tiga anggota lulus. Untuk kursus Sarjan KRSM, dua anggota mendapat cemerlang, 196 mendapat kepujian dan 71 anggota lulus.

BaSeD, ujian ikatan dan ceramah pengurusan

Di samping itu, kursus Staf Sarjan KRSM memperlihatkan tujuh anggota mendapat cemerlang, kepujian untuk 97 anggota dan enam lulus. Bagi kursus Leftenan Muda pula, dua anggota mendapat kepujian dan 116 lagi lulus.

Bagi Pegawai Pengurusan KRSM, dua anggota menerima pangkat Komandan dan 15 lagi menerima pangkat Timbalan Komandan, setelah menjalani kursus orienteering, water confidence, pentaksiran, pengurusan fail, ekspedisi, perkongsian serta ceramah pengurusan kadet.

Kursus kenaikan pangkat ini diadakan bagi memastikan para pemimpin sekolah, guru dan pelajar mendapat kadar pengetahuan dan kemahiran yang bersesuaian dan selaras dengan KRSM supaya mereka dapat melaksanakan tugas mengikut tatacara pengurusan yang ditetapkan.

Diadakan secara selari mengikut pangkat KRSM, para peserta kursus didedahkan dengan pelbagai aktiviti seperti ujian kawad, Basic Self Defence (BaSeD), berkayak, map reading, membina rakit, orienteering, ujian kecergasan, ujian bantu mula, ujian ikatan dan bina pengkalan.

Sumber: KRSM | TKRSM SR Al-Azhar | KRSM Hira’


‘Me Time’ Yang Sesungguhnya Untuk Wanita

Tidak dinafikan bahawa wanita merupakan makhluk yang diciptakan Allah mempunyai sifat yang istimewa berbanding daripada lelaki.

Sehinggakan dalam kitab Allah iaitu al-Quran termuat satu surah bernama an-Nisaa’ (wanita). Malah Rasulullah SAW pun berwasiat berkenaan wanita dalam khutbah terakhirnya di gunung Arafah:

“Wahai manusia, sebagaimana kamu mempunyai hak atas isteri kamu, mereka juga mempunyai hak atas kamu. Sekiranya mereka menyempurnakan hak mereka ke atas kamu, maka mereka juga berhak untuk diberi makan dan pakaian dalam suasana kasih sayang.”

“Layanilah wanita-wanita kamu dengan baik dan berlemah-lembutlah terhadap mereka, kerana sesungguhnya mereka adalah teman dan pembantu kamu yang setia…”

Wanita itu ibarat kaca. Mudah pecah jika diperlakukan dengan kasar. Maka tiada kaedah lain dalam mendidik mereka kecuali dengan kelemahlembutan.

Walau sekeras mana hati seorang wanita, namun apabila dituntun dengan perlahan, penuh cinta dan kasih, insya-Allah mudahlah hatinya cair.

Kalbu seorang wanita adalah lemah lembut. Sebab itu mengapa golongan mereka ini lebih layak menjaga dan mengasuh anak.

Wanita adalah insan yang cepat terasa dan mudah memahami kehendak anak-anak walaupun anak itu masih bayi. Mereka tahu bila masa si bayi itu lapar, kesejukan, tidak selesa, sakit dan sebagainya.

Sementelahan itu, ramai mengatakan wanita adalah makhluk ajaib. Mengapa?

Kerana mereka mampu mengerjakan beberapa tugas dalam satu masa. Mereka boleh fokus terhadap beberapa kerja walaupun ketika itu mereka sedang menjaga anak-anak. Ajaib bukan?

Kerana itu tidak hairan jikalau Rasulullah pernah mengatakan bahawa pahala lelaki yang pergi berjihad dan beribadah lainnya sama dengan pahala wanita yang sibuk mengurus hal ehwal rumah tangganya.

Disebut dalam Syu’abul Iman hadis riwayat Imam al-Baihaqi rahimahullah, Asma’ binti Yazid r.a. pernah mengadu kepada Rasulullah SAW:

“Kami kaum perempuan terpencil dalam rumah tangga kamu (kaum lelaki), menjadi tempat saluran syahwat kamu dan mengandungkan anak kamu. Dan sesungguhnya kamu kaum lelaki dilebihkan atas kami dengan solat Jumaat dan solat berjamaah, menjenguk orang sakit, menyaksikan jenazah, berulang kali menunaikan haji dan lebih daripada ini semua, adalah jihad di jalan Allah.”

“Dan jika satu orang daripada kamu keluar untuk berhaji atau umrah atau berjaga-jaga di sempadan (ribath), kamilah yang menjaga harta kamu, dan kamilah yang mendidik anak-anak kamu.”

“Lalu, apa yang boleh kami lakukan agar pahala kami dapat setara dengan kamu, wahai Rasulullah?

Maka Rasulullah saw menoleh seluruh bahagian wajahnya kepada para sahabat kemudian bersabda:

“Adakah kamu pernah mendengar perkataan wanita yang lebih baik daripada pertanyaan wanita ini tentang urusan agamanya?”

Para sahabat pun menjawab, “Wahai Rasulullah, kami tidak pernah menyangka wanita akan meminta petunjuk sampai sebegitu.”

Maka Nabi SAW menoleh ke arah Asma’ binti Yazid kemudian bersabda:

“Beranjaklah dan katakan kepada perempuan selainmu bahawa siapa sahaja di antara mereka yang melayani suaminya dengan baik dan mencari keredhaannya serta mengikuti persetujuannya, maka pahalanya sama dengan semua yang kamu tanyakan tadi.” (HR Baihaqi, Syu’abul Iman)

Masya-Allah, cukuplah kisah yang ringkas ini dapat menjadi pembakar semangat para wanita dalam mengerjakan tugas-tugas di rumah yang seakan tidak pernah habis.

Namun demikian, ada masa-masanya seorang isteri itu mengalami keadaan ‘mental burnout’. Apakah itu?

Burnout merupakan suatu keadaan di mana seseorang itu berasa sangat letih dari segi mental. Kepenatan mental ini bahkan lebih teruk daripada kepenatan fizikal.

Letihnya fizikal apabila dibawa tidur, rehat secukupnya, maka kita akan bangun dengan rasa segar dan bersedia untuk melakukan semula aktiviti seperti biasa.

Manakala mental yang terlalu penat, walaupun selepas tidur, ia tidak memberikan apa-apa kesan. Malahan kalau boleh ingin saja tidur sepanjang hari, tidak bersemangat melakukan apa-apa aktiviti, rasa kemalasan yang teruk.

Sehinggakan seorang yang bergelar ibu enggan lagi berdekatan dengan anaknya, tidak mahu ada gangguan tangisan dan rengekan daripada anak-anaknya.

Terdapat beberapa kaum ibu sekiranya mereka mengalami burnout, mereka akan keluar rumah.

Ada yang pergi berjalan-jalan bersama kawan-kawan, pergi spa atau salun untuk rawat tubuh badan dan penampilan, ada pula yang ‘shopping’ sakan dan seumpamanya. Mereka namakan ia sebagai ‘Me Time’.

Sememangnya tidak salah jika seorang wanita mengisi ‘Me Time’. Kita diciptakan sebagai makhluk yang lemah, adakalanya berasa bosan dengan rutin yang sama setiap hari.

Akan tetapi, adakah ‘Me Time’ itu perlu dengan wang semata-mata? Apa kata kita cuba mengisi ‘Me Time’ untuk memperbaiki hubungan dengan Allah?

Bukankah selama ini kita selalu disibukkan dengan segunung kerja rumah sehingga masa untuk beribadah kadang ala kadar sahaja?

Tidak dinafikan berseronok di luar rumah tanpa gangguan anak mampu membuat kita tenang seketika. Tapi pernahkah kita terfikir semua itu hanyalah sementara? Selepas beberapa hari, pasti kita akan kembali burnout.

‘Me Time’ yang sesungguhnya adalah apabila kita bermuhasabah semula bagaimana hubungan kita dengan Allah.

Jika kita diberi masa untuk ‘Me Time’, gunakanlah ia dengan sebaiknya, jangan untuk tujuan dunia sahaja. Sebagai contoh:

2. Berjalan-jalan dengan kawan-kawan yang memotivasi tentang akhirat.

3. Sekiranya pergi ke pantai, bawalah al-Quran sekali. Baca dan renungkan terjemahannya ditemani bunyi desiran ombak. Pasti kita rasa lebih khusyuk.

4. Membeli satu atau dua buku motivasi agama. Bacalah ia di suatu tempat yang anda suka sambil menikmati secawan kopi.

5. Jika kita memutuskan untuk travel, penuhi mulut dengan zikrullah sepanjang perjalanan tersebut sambil merenungi ciptaan-ciptaan Allah di luar sana. Pandang langit, hiruplah udara segar yang Allah berikan kepada kita secara percuma itu.

Apa pun ‘Me Time’ kita itu, pastikan ada Allah di dalamnya. Ini supaya kehidupan kita lebih berkat dan sentiasa di bawah rahmat Allah.

Jika sudah begitu, insya-Allah Allah akan mencampakkan ketenangan dalam hati kita setiap kali kita rasa burnout dalam rumah tangga.

Jangan risau, andai kita jaga Allah, maka Allah juga akan menjaga kita, Dia akan mengurniakan kita kesabaran dalam apa jua keadaan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Israel negara haram, apatah lagi ibu kotanya!

“Pengisytiharan Jerusalem (Baitulmaqdis) sebagai ibu negara Israel adalah satu pengisytiharan yang biadab kerana mengiktiraf suatu yang haram,” tegas beliau semasa demonstrasi aman dan penyerahan memorandum membantah pengisytiharan itu di hadapan Kedutaan Amerika Syarikat (AS) pada Jumaat lalu.

Beliau turut menyatakan kesyukuran atas hikmah pengisytiharan ini yang telah menyatukan pelbagai jalur dalam kalangan umat Islam dan komuniti antarabangsa seluruhnya.

“Bukan sahaja negara-negara Arab dan umat Islam, bahkan pemimpin-pemimpin Kesatuan Eropah (EU), Kanada, Perancis telah menolak pengisytiharan biadab ini,” jelas beliau yang juga Pengerusi Jawatankuasa Pembelaan Umat Sejagat IKRAM.

Dalam pada itu, Dr Hafidzi melahirkan keyakinan bahawa kebangkitan rakyat Palestin dalam siri terbaru Intifadhah ini mampu membebaskan Baitulmaqdis dan Tebing Barat sebagaimana Intifadhah pertama pada 1987 yang telah membebaskan Gaza.

Tambahnya, Baitulmaqdis telah dibebaskan oleh Saidina Umar al-Khattab RA pada 637 Masihi dan dibebaskan sekali lagi Salahuddin al-Ayyubi pada 1187 Masihi.

“2017 kita berkumpul di sini untuk menyatakan keyakinan kita bahawa Baitulmaqdis akan dibebaskan seolah-olah Donald Trump memberikan pemangkin (catalyst) proses pembebasan Baitulmaqdis.”

Dalam satu kenyataan media, MyCARE mengecam sekeras-kerasnya tindakan biadab AS mengiktiraf Jerusalem sebagai ibu negara Israel.

“Tindakan ini jelas bertentangan dengan undang-undang antarabangsa dan pelbagai resolusi agensi, Perhimpunan Agung (UNGA) dan Majlis Keselamatan (UNSC) Pertubuhan Bangsa-bangsa Bersatu (PBB) yang telah diluluskan sejak tahun 1947 termasuk Resolusi 2334 UNSC pada Disember 2016 dan resolusi UNESCO (41 COM 7A.36) pada Mei 2017.”

Beliau turut menyeru PBB, Pertubuhan Persidangan Islam (OIC), Liga Arab dan negara-negara Eropah yang masih menghormati kedaulatan undang-undang antarabangsa untuk mengambil tindakan diplomatik yang sewajarnya mendesak AS menarik balik pengisytiharan ini agar ketegangan di Jerusalem dan Palestin dapat dielakkan.


Dikotomi muda dan berusia dalam kepimpinan negara?

Sesiapa pun tidak mengiktiraf dikotomi tua-muda, apatah lagi menafikan salah satu daripada kedua-duanya itu. Naratif dalam beberapa isu sering dikontroversikan semata-mata untuk menarik perhatian masyarakat akan hal tersebut.

Setiap hari, sejak kebelakangan ini rakyat dihidangkan dengan topik orang muda. Dari satu sisi, ia sesuatu yang positif, apalagi generasi muda itulah yang perlu dinaikkan sedari kini untuk memimpin negara.

Namun, apa yang dilihat seakan mereka yang berusia tidak senang dengan kebangkitan anak muda dalam segala arena, khususnya arena politik tanah air.

Mereka seakan rasa tergugat dek kerana kelantangan dan kewibawaan yang menyerlah dipamerkan golongan ini.

Memang dengan dua pakej itu sahaja sebenarnya belum memadai untuk berkuasa atau memimpin, banyak lagi yang perlu dipelajari dan digali mereka untuk terus ke hadapan.

Namun tidak dinafikan, golongan yang berpengalaman perlulah memberi ruang dan peluang di samping memberikan tunjuk ajar agar mereka lebih berilmu.

Generasi muda ini perlu terus disokong dan didokong agar mereka bersedia dengan penuh ilmu dan semangat untuk memimpin negara ke arah yang lebih baik.

Ingatkah kita dengan Khalifah Bani Umayyah di Andalusia yang namanya Abdurrahman an-Nasir?

Walaupun masih muda ketika memimpin Andalusia, namun hatinya sudah penuh dengan semangat jihad, kepalanya berisi dengan ilmu-ilmu dan sikapnya dewasa serta meyakinkan.

Beliau lahir semasa kaum Muslimin Andalusia terpecah menjadi tujuh negeri kecil. Api pemberontakan ada di mana-mana, bukan kerana kemiskinan, tetapi kerana ramai yang ingin berebut kekayaan Andalusia yang begitu melimpah.

Namun, begitulah sejarah mencetakkan manusia besar. Ringkasnya, pada usia 22 tahun, tidak ada keluarga Bani Umayyah yang mahu menjadi pemimpin kerana waktu itu kekuasaan Bani Umayyah hanyalah di kota Cordova sahaja dan beberapa desa di sekelilingnya.

Keadaan ketika itu sangat kritikal. Musuh ada di mana-mana dan Cordova ada di tengah-tengah mereka. Di sekitar Cordova, ada negeri-negeri Muslim saling berperang antara satu sama lain.

Di utara pula, ada kerajaan-kerajaan Katolik Navarre, Castilla dan Aragon bersiap sedia menyerang umat Islam dan di selatan, ada api perang yang dinyalakan oleh kerajaan Syiah Fatimiyyah.

Takhta kepimpinan akhirnya diberikan kepada anak muda berusia 22 tahun ini, Abdurrahman an-Nasir. Beliau melihat krisis besar di seluruh mata angin; utara, selatan, timur juga barat.

Berikutan itu, beliau tidak mahu duduk diam dan mengikuti jejak pendahulunya yang salah langkah hingga negerinya kucar-kacir.

Ringkasnya, selama 48 tahun kepimpinan beliau, Andalusia menjadi negeri paling kuat di Eropah. Berbondong-bondong rakyat Perancis, Jerman, Inggeris dan Eropah Utara melanjutkan pengajian di Cordova, Toledo, Sevilla dan Granada.

Apa yang menariknya, Abdurrahman an-Nasir juga membangunkan pusat-pusat kajian dan pendidikan. Semasa kepimpinannya juga, Cordova memiliki 3,000 masjid dan 100,000 bangunan kedai di sekelilingnya.

Kerana apa sampai begitu? Kerana negeri tersebut dipimpin oleh seorang pemuda yang berwibawa, yang sentiasa dalam keadaan aman dan sejahtera.

Barangkali pemimpin-pemimpin lama di negara ini masih takut dengan kesungguhan anak muda untuk mencorakkan negara, takut mereka naik meneraju kepimpinan negara.

Atau boleh jadi, mereka takut hilangnya kuasa dan tiadalah harta untuk ahli keluarga mahupun kaum kerabatnya?

Dalam pandangan yang luas, seharusnya mereka yang telah lama dalam tampuk kekuasaan ini memberi laluan seluasnya agar negara dipimpin dengan acuan yang lain.

Sedari kecil lagi, muka yang sama saja dilihat pada barisan kepimpinan negara. Cukup-cukuplah untuk terus berkuasa. Sama ada di peringkat negeri dan kerajaan pusat, muka-muka baharu perlu diketengahkan.

Apa tidaknya, setelah dua tahun pandemik melanda, apa solusi menyerlah kerajaan kini yang dapat dibanggakan dan dinikmati rakyat jelata?

Siapa tahu, dengan pentadbiran yang lebih berintegriti dan kompetensi daripada muka-muka baharu nanti, ia akan lebih menyerlahkan Malaysia di mata dunia.

Sejarah telah mencatatkan pelbagai kisah orang muda yang memimpin negara hingga ternama seantero dunia.

Generasi yang telah berusia, teruslah mendidik dengan hikmah agar anak-anak muda ini berani bangkit dan meneruskan kepemimpinan negara dengan lebih baik.

Pilihan Raya Negeri (PRN) Johor adalah satu lapangan yang bakal mencetuskan perubahan melalui undi-undi anak-anak muda. Adakah implikasi yang ketara ke arah yang lebih baik itu dapat dikecapi, bukan sahaja rakyat Johor tetapi Malaysia?

Tidak terkecuali, kepada rakyat Johor yang layak mengundi, tunaikanlah hak anda untuk memilih dan membuat perubahan. Inilah masanya, sebelum Pilihan Raya Umum (PRU) ke-15 yang akan datang.

Teruslah mendidik masyarakat melaksanakan kewajipan bagi memilih wakil rakyat di kawasan mereka. Bersama bawa Malaysia ke arah yang lebih baik dengan memilih calon yang terbaik, insya-Allah.

Realisasikan kepemimpinan negara yang kompeten dan berintegriti.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita Hina Islam Biadab, Banteras Juga ‘Pelawak’ Di Masjid

Ahli falsafah Inggeris Thomas Carlyle yang memenangi Hadiah Nobel berkata dalam bukunya, ‘Heroes’:

“Menjadi salah satu perkara yang memalukan bagi mana-mana individu yang bercakap pada zaman ini, apa yang dikatakan bahawa agama Islam adalah pembohongan dan bahawa Muhammad adalah pemalsu yang menipu.”

“Kita telah melihat sepanjang hayatnya, teguh pada prinsip, azam yang tinggi, berpandangan jauh, pemurah, alim, belas kasihan, berbudi bahasa. Seorang lelaki yang sangat bersungguh-sungguh, ikhlas, namun, lembut dan tegas.”

Tambahnya, baginda seorang yang sangat adil, cerdas hatinya, berbudi luhur, lemah lembut, seakan-akan ada pelita di antara kedua sisinya setiap malam, bercahaya, seorang yang besar sifatnya.

Dan selepas Carlyle menghuraikan tentang keadilan Rasulullah, beliau mengakhiri ucapannya dengan kata-kata ini:

“Beginilah kehebatan, beginilah kepahlawanan, dan begitulah geniusnya seorang Muhammad.”

Realitinya, sejarah penghinaan dengan pelbagai cara sentiasa berlanjutan terhadap Islam dan baginda Salallahualahiwasallam (SAW), telah bermula sejak zaman baginda mula menyebarkan dakwah lagi.

Cukuplah ibrah dan asbab nuzul dalam Surah al-Lahab dan Surah al-Kauthar menjadi bukti secara jelas bahawa yang melindungi Rasulullah SAW ialah Allah Subhanahuwataala (SWT).

Pada 2016, dunia menyaksikan bahawa seorang menteri di Mesir yang mempersenda Nabi SAW, lantas dipecat berikutan apa yang dikatakannya itu adalah sesuatu yang sensitif dan menghina Islam.

Ahmed al-Zind dilucutkan jawatan sebagai Menteri Kehakiman Mesir berikutan mengeluarkan kenyataan berbaur persendaan kepada Rasulullah SAW.

Ia dilaporkan menyebut bahawa dia akan memenjarakan mana-mana individu yang didapati bersalah tidak terkecuali Rasulullah SAW.

Ucapan ini telah disiarkan secara langsung dalam siaran televisyen Mesir dan telah mengundang kemarahan dan bantahan umat Islam, bukan sahaja di Mesir.

Waktu itu, Perdana Menteri Mesir, Sheriff Ismail yang telah bertindak tegas mengumumkan pemecatan Ahmed al-Zind daripada jawatan Menteri Kehakiman Mesir.

Betapa agama Islam dan Nabi SAW dimuliakan serta disanjung tinggi, tanpa mengira siapa pun diri seseorang itu.

Gurauan dengan menggunakan sesuatu perkataan atas istilah yang merujuk kepada hal-hal berkaitan agama Islam perlu dielakkan kerana dibimbangi boleh merosakkan akidah.

Dewasa ini, pelbagai ragam dan kerenah dicetuskan oleh golongan tertentu semata-mata untuk memenuhi selera diri mereka, terutamanya apabila membuat sesuatu itu untuk ‘content’ bagi meraih ‘likes, views, followers’ apatah lagi ‘viral.’

Situasi ini tidak khusus merujuk kepada orang awam sahaja, tetapi terdapat golongan seperti ‘penunggang agama’ tidak segan silu apalagi rasa amat malu terhadap agama yang mulia ini.

Sebagaimana memetik kata-kata Pengerusi Pertubuhan Ilmuwan Dan Cendekiawan Muslim Malaysia (ILMAN), Ustaz Dr Syazalie Hirman Ahmad Najib, sebagai Muslim yang beriman, pasti mempunyai sifat ‘cemburu’ (ghirah) terhadap agamanya.

“Seperti dalam insiden seorang yang kononnya pelawak atau cuba menjadi pelawak di sebuah kelab komedi baru-baru ini. Menjadikan agama sebagai bahan komedi bukanlah tindakan yang bertamadun, bahkan jelek dan biadab,” tegas beliau.

Beliau berkata, namun jauh sebelum itu, telah ramai ‘pelawak’ yang merapu meraban seakan ‘stand-up comedian’ bukan di kelab komedi, tapi di masjid dan surau.

“Riuh-rendah dalam masjid dengan gelak ketawa akibat sang ‘pelawak’ yang cuba menghiburkan dengan lawak jenaka, cerita karut, kisah dongeng Israiliat, hadis palsu dan seumpamanya yang dipersembahkan oleh ‘pelawak’ yang mungkin menghafal 30 juzuk al-Quran.”

Bagaimana rasa dan tindakan kita apabila lawak seumpamanya itu tercetus daripada orang Islam itu sendiri? Adakah kita perlu berdiam diri, pekakkan telinga dan butakan mata? Sangatlah tidak layak kita berbuat demikian. Kembalilah ingat Firman Allah SWT:

“Dan jauhkanlah diri daripada orang-orang yang menjadikan agama mereka sebagai permainan dan hiburan dan mereka pula telah diperdayakan oleh kehidupan dunia.” (Surah al-An’aam : 70)

Sedarkah mereka, perbuatan mempersenda agama adalah satu dosa besar dan bagi mereka azab yang amat perit. Ia bersesuaian dengan firman Allah SWT dalam ayat yang sama (Surah Al- An’aam):

“Mereka itulah orang-orang yang dijerumuskan (ke dalam azab neraka) dengan sebab apa yang telah mereka usahakan. Bagi mereka disediakan minuman daripada air panas yang menggelegak dan azab seksa yang tidak terperi sakitnya, disebabkan mereka kufur ingkar (semasa hidupnya).”

Teringat saya dalam perbincangan berkaitan isu ini, iaitu kata-kata Ketua Jabatan Komunikasi Strategik dan Multimedia IKRAM, Puan Siti Hamisah Manan bahawa selalunya kita dengar orang bukan Islam menghina atau memperlecehkan agama Islam.

“Tetapi sekarang ini, orang Islam itu sendiri yang melakukannya. Apakah pandangan orang yang bukan beragama Islam terhadap situasi ini?”

Dan tentunya persoalan itu wajar difikirkan bersama semua umat Islam. Walau sememangnya kita tidak perlukan apa-apa pandangan tentang itu, tetapi di mana maruah dan martabat agama Islam itu sendiri di mata kita sebagai seorang Muslim?

Setiap umat Islam ada peranan besar terhadap agama Islam yang mulia ini. Siapa pun yang mempersendakan agama Islam atau agama lainnya, ia tidak wajar dibela apatah lagi dilindungi.

Sebagai umat Islam, menjadi kewajipan untuk kita mempertahankan Islam dan mengelakkan perkara-perkara yang boleh mendatangkan fitnah kepada agama.

“Dan jika engkau bertanya kepada mereka (tentang ejek-ejekan itu), tentulah mereka akan menjawab: “Sesungguhnya kami hanyalah berbual dan bermain-main.” Katakanlah: “Patutkah nama Allah dan ayat-ayat-Nya serta Rasul-Nya kamu mempersendakan dan mengejeknya?”

“Janganlah kamu berdalih (dengan alasan-alasan yang dusta), kerana sesungguhnya kamu telah kufur sesudah kamu (melahirkan) iman. Jika Kami maafkan sepuak daripada kamu (kerana mereka bertaubat), maka Kami akan menyeksa puak yang lain, kerana mereka adalah orang-orang yang terus bersalah.” (Surah at-Taubah : 65-66)

Sedangkan William, seorang sejarawan Inggeris yang hebat menukilkan dalam bukunya, ‘The Life of Muhammad’:

“Muhammad SAW sangat cemerlang dalam kejelasan ucapannya dan kemudahan agamanya, baginda menyempurnakan amalan-amalan dengan konsisten.  Sejarah tidak perlu seorang pembaharu yang membangkitkan jiwa, menghidupkan akhlak dan mengangkat martabatnya dalam masa yang singkat seperti yang dilakukan oleh Nabi Muhammad untuk agama Islam.”

Jadi, fikir-fikirlah bagaimana kita terhadap agama yang mulia ini?

Mengulas isu yang hangat diperkatakan sejak minggu lalu ini, Timbalan Dekan Fakulti Sains Sosial dan Kemanusiaan, Open University Malaysia (OUM), Dr Hamidah Mat berkata, kebanyakan insiden yang berlaku pada hari ini adalah simptom-simptom kepada satu masalah yang telah berakar umbi.

“Seperti barah yang sedang merebak di dalam badan, tanda dan sakit yang muncul memberikan amaran.”

Beliau berkata, insiden yang berlaku amatlah dikesali, apalagi dengan kelajuan teknologi dalam wadah media sosial yang melambakkan komen-komen secepat kilat, hingga kadang-kadang sesuatu perkara belum sempat kita hadam dan faham akan tujuan dan motif ia dilakukan.

“Sungguh, sensitiviti dalam sesetengah golongan pada hari ini sudah makin pudar, sama ada sensitiviti terhadap susila bangsa mahupun adab dalam agama,” ujarnya.

Beliau yang juga Penasihat ILMAN berkata, tindakan yang dilakukan tidak dapat diterima dalam mana-mana neraca, hatta dalam neraca lawak jenaka sekalipun.

“Hakikatnya, perbuatan tersebut seperti meludah ke langit, akhirnya yang terkena ialah diri sendiri, keberanian mempersenda yang cuba dilawakkan akhirnya tumpah sebagai aib ke muka sendiri,” tegasnya dengan berkata apa yang pasti, satu langkah yang drastik perlu dilakukan.

“Nampaknya bukan kanak-kanak sahaja yang perlu disekolahkan, golongan dewasa juga dilihat dahagakan suntikan-suntikan yang positif dan segar untuk menjadi manusia yang betul-betul menggunakan akal dan kewarasan dalam tindakan.”

Menurutnya lagi, jika perlu, penguatkuasaan dalam bentuk undang-undang yang lebih tegas dan hukuman yang setimpal dilihat sebagai satu alternatif yang mendesak demi mengekalkan kesejahteraan sosial dalam masyarakat.

Memang Allah SWT Maha Pengasih lagi Maha Pengampun, maka pohonlah keampunan atas dosa yang telah dilakukan dengan bertaubat secara bersungguh-sungguh.

Walaupun begitu, kita sebagai seorang Muslim perlu bersikap tegas dan keras dalam mengendalikan isu yang sangat keterlaluan serta melampau ini.

“Katakanlah (wahai Muhammad): “Wahai hamba-hamba-Ku yang telah melampaui batas terhadap diri mereka sendiri (dengan perbuatan-perbuatan maksiat), janganlah kamu berputus asa daripada rahmat Allah, kerana sesungguhnya Allah mengampunkan segala dosa, sesungguhnya Dialah jua Yang Maha Pengampun, lagi Maha Mengasihani.” (Surah al-Zumar : 53)

Justeru, pihak Kerajaan Keluarga Malaysia terutama Menteri di Jabatan Perdana Menteri (Hal Ehwal Agama) perlulah bersikap tegas tanpa kompromi terhadap isu yang berleluasa kini.

Sedangkan kita hidup di sebuah negara yang agama Islam disanjung dan agama lain juga tidak boleh diperlecehkan, sebagaimana firman Allah dalam Surah Al-An’am Ayat 108;

“Dan janganlah kamu mencerca benda-benda yang mereka sembah yang lain daripada Allah, kerana mereka kelak akan mencerca Allah secara melampaui batas dengan ketiadaan pengetahuan.”

Maka, sudah tiba masanya situasi seperti yang terjadi ini dikenakan tindakan yang tegas agar tiada lagi golongan yang berani melakukan perkara yang sama semata-mata meraih populariti atau agenda tertentu, tidak terkecuali kepada sesiapa pun.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perbelanjaan kesihatan: Tanggungjawab siapa?

Baru-baru ini, laporan audit [1] daripada Jabatan Audit Negara telah mendedahkan bahawa hospital-hospital di Malaysia kekurangan dana, kekurangan kakitangan dan telah mencapai tahap kesesakan yang tinggi.

Antara perincian pendedahan dalam laporan tersebut ialah betapa Kementerian Kesihatan Malaysia (KKM) kekurangan dana sehingga menurunnya kemampuan untuk menggantikan peralatan dan kelengkapan lama.

Dari 2016 hingga 2018, KKM menyatakan bahawa daripada sebanyak RM 96.95 juta dana yang dipohon untuk tujuan tersebut, hanya 21 peratus sahaja daripada jumlah tersebut (RM20.32 juta) diluluskan.

Selain itu, kekurangan kakitangan dan kesesakan melampau di hospital-hospital KKM juga menggambarkan adanya kaitan dengan kekurangan dana juga; kekurangan dana untuk membina lebih banyak hospital-hospital dan klinik kesihatan dan untuk menggaji lebih banyak pekerja.

Ditambah buruk lagi, setiap tahun, Jabatan Perkhidmatan Awam (JPA) mengecilkan perjawatan KKM sebanyak 1 peratus; juga mengukuhkan lagi kaitan dengan pengurangan dana untuk kesihatan secara amnya.

Semua faktor di atas dapat dilihat berpunca daripada perbelanjaan kesihatan yang secara relatifnya masih rendah.

Hakikatnya, berdasarkan Laporan Perbelanjaan Kesihatan 1997-2017 yang terkini yang diterbitkan oleh KKM, jumlah perbelanjaan kesihatan oleh Malaysia pada tahun 2017 ialah hanya 4.24 peratus daripada Keluaran Dalam Negeri Kasar (KDNK).

Jumlah ini jelas lebih rendah berbanding nilai 7 peratus yang dicadangkan beberapa pihak, malah jauh lebih rendah berbanding nilai global pada tahun 2016 iaitu 10.023 peratus berdasarkan maklumat daripada Bank Dunia.

Laporan oleh KKM itu juga menyatakan bahawa jumlah perbelanjaan kesihatan oleh kerajaan Malaysia ialah 2.17 peratus sahaja daripada KDNK. Sebagai perbandingan, nilai global pada 2016 ialah 7.44 peratus. Jumlah yang dibelanjakan oleh KKM pada tahun tersebut pula lebih rendah lagi, iaitu hanya 1.83 peratus daripada KDNK.

Peruntukan untuk KKM berdasarkan Belanjawan 2019 pula hanya menunjukkan jumlah 2.01 peratus daripada KDNK 2018 atau hampir 0.2 peratus sahaja peningkatan berbanding 2017.

Selain itu, peratusan jumlah perbelanjaan am kesihatan kerajaan Malaysia daripada jumlah perbelanjaan am kerajaan adalah dilaporkan sebanyak hanya 7.34 peratus berbanding nilai global pada 2016 yang setinggi 21.011 peratus.

Berdasarkan peruntukan Belanjawan 2019 pula, peratusan peruntukan untuk KKM berbanding jumlah keseluruhan belanjawan kerajaan ialah sebanyak 9.06 peratus; sungguhpun lebih tinggi namun masih jauh lagi daripada nilai global.

Umumnya, Pertubuhan Kesihatan Sedunia (WHO) menekankan kepentingan peningkatan peruntukan kesihatan oleh kerajaan [2] kerana langkah ini dapat mengelakkan rakyat terbeban menanggung kos perubatan sehingga jatuh ke lembah kemiskinan dan mengurangkan jurang capaian terhadap perkhidmatan kesihatan, dengan syarat peruntukan tersebut dirancang dengan teliti bagi memastikan seluruh populasi negara mendapat perkhidmatan penjagaan kesihatan primer yang berkualiti.

Selain itu, lebih jelas lagi, peningkatan peruntukan kesihatan secara signifikan amnya berpotensi menyelesaikan masalah-masalah yang dinyatakan oleh laporan audit yang disebutkan awal tadi.

Sungguhpun begitu, apakah implikasinya pada kerajaan jika perbelanjaan kesihatan dinaikkan secara signifikan sehingga mencapai jumlah 7 peratus daripada KDNK seperti yang dicadangkan beberapa pihak?

Seperti yang dimaklumi berdasarkan Belanjawan 2019, sekitar RM28.68 bilion diperuntukkan untuk KKM tahun ini atau lebih kurang 9.06 peratus daripada jumlah keseluruhan belanjawan (RM316.6 bilion).

Menggunakan nilai KDNK 2018 yang didapati dari rekod Kementerian Kewangan (RM 1.430 trilion) sebagai rujukan dan untuk kegunaan anggaran pengiraan berikutnya, hal ini bermakna peruntukan kesihatan KKM ialah sekitar 2.01 peratus daripada KDNK.

Jika kita mengambil kira hanya peruntukan KKM pada 2019 sebagai jumlah perbelanjaan kesihatan kerajaan dan menggunakan pembahagian peratusan perbelanjaan kesihatan yang terkini berdasarkan Laporan Perbelanjaan Kesihatan 1997-2017 yang diterbitkan KKM  (perbelanjaan kerajaan sebanyak 51.15 peratus dan perbelanjaan sektor swasta sebanyak 48.85 peratus), perbelanjaan kesihatan oleh sektor swasta pada 2019 ialah sekitar RM27.46 bilion atau 1.92 peratus daripada KDNK.

Hal ini bermakna, untuk mencapai sasaran perbelanjaan kesihatan 7 peratus daripada KDNK, Malaysia secara amnya perlu menambah perbelanjaan sebanyak 3.07 peratus daripada KDNK atau sekitar RM43.90 bilion lagi.

Katakan jika keseluruhan keperluan perbelanjaan tambahan RM43.90 bilion tersebut diperuntukkan kepada kerajaan, bermakna jumlah keseluruhan perbelanjaan kerajaan akan bertambah sehingga sekitar RM72.58 bilion atau 22.92 peratus daripada Belanjawan 2019, 13.86 peratus lebih tinggi daripada peruntukan asal, jika jumlah keseluruhan belanjawan masih dikekalkan. Jumlah ini sudah cukup melebihi nilai global yang terkini berdasarkan Bank Dunia iaitu 21.01 peratus.

Satu senario lain yang boleh dipertimbangkan ialah jika keperluan tambahan tersebut dibahagikan mengikut pembahagian peratusan perbelanjaan yang disebutkan tadi (51.15 peratus daripada kerajaan dan 48.85 peratus daripada swasta), hal ini bermakna peruntukan tambahan yang perlu diberi ialah sekitar RM22.45 bilion yang mana akan menghasilkan jumlah peruntukan sebanyak sekitar RM51.13 bilion atau 16.15 peratus daripada jumlah keseluruhan belanjawan.

Walaupun rendah berbanding peratusan global, peratusan ini masih secara signifikannya lebih tinggi daripada peratusan peruntukan asal iaitu sejumlah 7.09 peratus lebih tinggi.

Sama ada 13.86 peratus atau 7.09 peratus lebih tinggi untuk perbelanjaan kesihatan, hal ini juga bermakna perlunya pengurangan peratusan-peratusan ini daripada kementerian-kementerian atau sektor-sektor awam yang lain.

Namun jika pertambahan peruntukan ini tidak mengurangkan mana-mana peruntukan daripada sektor-sektor awam lain, hal ini pula bermakna jumlah perbelanjaan keseluruhan kerajaan akan meningkat lebih banyak lagi dalam keadaan anggaran belanjawan asal (RM316.6 bilion) yang sudah pun defisit berbanding hasil kerajaan persekutuan tahun 2018 (RM236.5 bilion).

Kedua-dua cara, sama ada pengurangan daripada sektor lain ataupun pertambahan perbelanjaan keseluruhan kerajaan, memerlukan pertimbangan serius dan radikal terhadap polisi semasa kerajaan itu sendiri.

Sebagai contoh, adakah kerajaan secara dasarnya memandang kesihatan awam lebih utama berbanding sektor lain sehingga wujud keperluan memotong peratusan perbelanjaan dari sektor lain secara signifikan untuk kesihatan awam?

Atau adakah berbaloi menambah lagi hutang kerajaan demi sistem kesihatan yang lebih baik dan berkualiti? Atau adakah perlunya kerajaan memungut cukai yang lebih tinggi untuk menampung keperluan perbelanjaan kesihatan yang signifikan tersebut?

Soalan yang lebih mendalam yang perlu diamati oleh kerajaan persekutuan ialah adakah kerajaan menilai penanda aras penting perkhidmatan kesihatan sesebuah negara, sebagai contoh kadar kematian ibu mengandung dan kanak-kanak bawah umur dan kualiti penjagaan kesihatan di seluruh bandar dan luar bandar, lebih atau kurang pentingnya berbanding pembangunan prasarana awam yang gah?

Katakanlah dalam salah satu situasi yang dibincangkan di atas tadi iaitu keperluan perbelanjaan tambahan untuk mencukupkan kadar 7 peratus daripada KDNK juga jatuh pada bahu sektor swasta juga berdasarkan nilai syer sektor swasta sebanyak 48.85 peratus yang disebutkan tadi, hal ini bermakna sektor swasta perlu meningkatkan perbelanjaan sebanyak sekitar RM21.45 bilion.

Namun begitu, apakah implikasinya jika perbelanjaan kesihatan melalui sektor swasta dipertingkatkan dengan sebegitu signifikan jika cara perbelanjaan kesihatan rakyat Malaysia melalui sektor swasta masih kekal seperti tahun 2017 mengikut Laporan Perbelanjaan Kesihatan 1997-2017?

Berdasarkan laporan tersebut, pada tahun 2017, tahap perbelanjaan kesihatan melalui pembayaran secara langsung dari poket (Out-of-pocket Expenditure, OOP) ialah setinggi 38 peratus daripada keseluruhan perbelanjaan kesihatan tahun tersebut. Kadar tersebut diakui sangat tinggi oleh Menteri Kesihatan, YB Datuk Seri Dr Dzulkefly Ahmad sendiri [3], sedangkan WHO menyarankan kadar OOP sekitar 20 peratus sahaja.

Melihat realiti perbelanjaan kesihatan oleh sektor swasta berdasarkan laporan terkini pula, didapati majoriti yang amat besar iaitu 77 peratus atau lebih daripada 3/4 perbelanjaan sektor ini adalah melalui pembayaran langsung atau OOP. Sebaliknya, hanya 15 peratus atau kurang dari suku daripada perbelanjaan melalui sektor swasta adalah melalui insurans.

Lebih membimbangkan lagi, daripada keseluruhan perbelanjaan OOP di sektor swasta ini, hampir separuh (49 peratus) adalah untuk perkhidmatan hospital swasta dan 22 peratus untuk perkhidmatan klinik swasta.

Jika kita mengharapkan perbelanjaan melalui sektor swasta dipertingkatkan sekitar nilai yang disebutkan tadi (RM21.45 bilion) bagi mencukupkan kadar perbelanjaan kesihatan keseluruhan sebanyak 7 peratus dari KDNK dalam keadaan cara perbelanjaan melalui sektor swasta berdasarkan laporan peratusan terkini, hal ini sangat membahayakan status kewangan rakyat, terutamanya golongan terbawah M40 dan golongan B40.

Hal ini adalah kerana bayaran langsung daripada poket untuk perkhidmatan hospital swasta tanpa melalui pengurusan risiko kewangan yang baik (contohnya melalui takaful/insurans) akan menyebabkan seseorang berisiko tinggi menghadapi malapetaka kewangan (financial catastrophe) disebabkan oleh perbelanjaan kesihatan.

Sebagai contoh, perbelanjaan di hospital swasta untuk prosedur pembedahan kecemasan di hospital swasta yang atas sebab komplikasi yang tidak dijangka-jangka berlaku boleh menyebabkan bil hospital mencecah sekurang-kurangnya empat hingga lima angka dan berpotensi menyebabkan seseorang menanggung beban hutang tinggi dan jatuh ke lembah kemiskinan.

Selain itu, kadar perbelanjaan yang tinggi melalui hospital dan kadar yang rendah melalui penjagaan kesihatan primer itu sendiri sebenarnya mengurangkan lagi kadar penjimatan perbelanjaan.

Menurut WHO [4], perbelanjaan kesihatan yang boleh membuahkan hasil kesihatan terbaik pada kos rendah (cost-effective) adalah melalui penjagaan kesihatan primer kerana hal ini akan mengelakkan seseorang menghidap penyakit kritikal yang memerlukan kemasukan ke hospital yang mana memakan kos yang lebih tinggi.

Dengan kata lain, jika perbelanjaan sektor swasta dipertingkatkan, beberapa langkah campur tangan penting oleh kerajaan perlu dilaksanakan.

Pertama, galakan perbelanjaan melalui sektor swasta melalui takaful/insurans haruslah dipertingkatkan. Namun begitu, bagi memastikan kebajikan kesihatan dan kewangan rakyat yang mencarum takaful/insurans perubatan terjamin, undang-undang yang menghalang pihak penyedia takaful/insurans daripada menolak klien atau menaikkan nilai premium sewenang-wenangnya atas sebab masalah kesihatan sedia ada (pre-existing conditions) mestilah digubal terlebih dahulu.

Undang-undang inilah yang menjadi teras kepada langkah kerajaan Amerika Syarikat (AS) terdahulu dalam merangka Affordable Care Act (ACA) bagi melindungi kebajikan rakyat dalam situasi pasaran kesihatan AS yang didominasi sektor swasta.

Kedua, perbelanjaan sektor swasta haruslah dirangka dalam keadaan yang lebih kepada mempromosi penjagaan kesihatan primer dan konsep doktor keluarga. Hal ini adalah bagi mempromosi pencegahan penyakit kronik atau komplikasi kesihatan kritikal yang memakan kos yang jauh lebih besar.

Buat masa ini, perlindungan kewangan untuk diagnosis penyakit kritikal untuk golongan B40 telah diperkenalkan oleh kerajaan iaitu mySalam, melalui Great Eastern Takaful.

Namun langkah ini masih tidak menyelesaikan masalah perbelanjaan langsung dari poket yang tinggi di hospital swasta kerana hanya diagnosis dan rawatan di hospital-hospital KKM, pusat-pusat perubatan Institusi Pengajian Tinggi Awam (IPTA), dan hospital-hospital Kementerian Pertahanan sahaja yang diliputi oleh program takaful ini.

Manakala untuk galakan penjagaan kesihatan primer pula, program Peduli Kesihatan B40 (Peka B40) menawarkan beberapa faedah; antaranya ialah pemeriksaan kesihatan percuma di klinik-klinik swasta terpilih.

Walaupun bagaimanapun, kedua-dua langkah kerajaan ini boleh dipuji sebagai langkah awal memastikan golongan B40 terjamin daripada malapetaka kewangan akibat penyakit kritikal dan mempromosi pencegahan penyakit kronik; kedua-duanya memainkan peranan dalam pengurusan risiko kewangan kesihatan rakyat berpendapatan rendah.

Secara dasarnya, perbincangan ini tidak akan menghasilkan jawapan hitam atau putih. Perbincangan tentang siapa yang sepatutnya menanggung perbelanjaan kesihatan itu sendiri merupakan suatu perbincangan lanjut yang memerlukan pemahaman dan renungan mendalam dasar kerajaan, kemampuan ekonomi negara, fabrik moral masyarakat, dan falsafah ekonomi yang dipegang sesuatu pihak.

Walau apa-apa sekalipun langkah peningkatan perbelanjaan kesihatan dilaksanakan, berdasarkan perbincangan panjang lebar realiti dan implikasi di atas, beberapa langkah penting boleh disimpulkan bagi mencapai Liputan Kesihatan Sejagat (Universal Health Coverage, UHC).

Antaranya ialah peruntukan kesihatan kerajaan mestilah dipertingkatkan. Selain itu, jika rakyat yang perlu menanggung perbelanjaan kesihatan, hal ini mestilah dilaksanakan melalui sistem cukai yang progresif atau melalui pengurusan risiko kewangan yang baik seperti takaful/insurans. Penjagaan kesihatan, sama ada di sektor kerajaan mahupun swasta, mestilah memfokuskan pada penjagaan kesihatan primer.

Kesemua langkah yang disimpulkan ini adalah demi menjamin perkhidmatan kesihatan yang berkualiti dan saksama di samping menjamin kebajikan kewangan rakyat terbanyak. Hasilnya, kemakmuran juga akan tercapai apabila kesihatan dan status kewangan rakyat terjamin.

*Nota: Bermula dari bahagian ini, nilai dalam RM dibundarkan kepada empat angka bererti manakala nilai peratusan dibundarkan kepada dua tempat perpuluhan berbanding sumber asal dan pengiraan anggaran bagi memudahkan pemahaman.

Penulis: Wan Salman Wan Sallam (Aktivis Belia Harmoni Cheras Baru)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kos Operasi Masyair Kekal Hingga 2025 – Tabung Haji

MAKKAH – Kos operasi Masyair kekal hingga 2025 selepas Tabung Haji (TH) dan syarikat muassasah, Mashariq menandatangani kontrak perjanjian aras khidmat (SLA) selama tiga tahun bermula tahun ini.

Operasi Masyair adalah kemuncak kepada keseluruhan operasi haji yang melibatkan pergerakan jemaah haji Malaysia ke Arafah, Mina, Muzdalifah dan Makkah selama lima hari bermula 8 hingga 13 Zulhijjah bagi  menyempurnakan ibadah rukun dan wajib haji.

Tanpa mendedahkan jumlah kos berkenaan, Ketua Rombongan Haji Malaysia, Datuk Seri Syed Saleh Syed Abdul Rahman berkata, perjanjian itu antaranya melibatkan keselesaan khemah di Arafah dan Mina, kemudahan tandas, kualiti sajian, kelancaran pergerakan bas serta waktu melontar di Jamrah.

“Dalam usaha TH menangani kenaikan kos setiap tahun yang dihadapi, inilah antara usaha kita memasuki kontrak untuk jangka masa panjang bukan dalam bentuk tahunan.”

“Ia dapat mengawal dari segi kenaikan kos kerana kos yang telah dimeterai bersama ini adalah satu harga yang ditetapkan untuk tiga tahun, harganya sama untuk ketiga-tiga tahun tersebut,” katanya.

Beliau berkata demikian kepada pemberita selepas menghadiri majlis taaruf rombongan haji Malaysia dengan syarikat Mashariq bagi musim haji 1444 Hijrah di sini.

Bagaimanapun, Syed Saleh menjelaskan, kos operasi Masyair itu hanya sebahagian daripada kos keseluruhan haji yang turut meliputi pembiayaan lain seperti penginapan, penerbangan selain bayaran wajib kepada kerajaan Arab Saudi.

Sementara itu, Pengerusi Mashariq, Adnan Hussain Mandourah berkata, syarikat tersebut akan berkerja sebagai satu pasukan dengan TH untuk berkhidmat kepada jemaah Malaysia.

“Kami meletakkan tekanan kepada diri sendiri untuk menjadikan perkhidmatan tersebut lebih baik dan semakin baik melebihi jangkaan daripada saudara-saudari kita di Malaysia,” katanya.


Titipkan kehangatan buat mereka!

Dengan pakej RM150 seunit, MyCARE menyasarkan sumbangan bernilai RM2 juta untuk membantu kira-kira 15,000 orang warga dan pelarian Palestin, Syria, Yaman dan Iraq yang bakal melalui fasa-fasa lebih mencabar pada bulan-bulan mendatang.

Menurut Prof Madya Dr Hafidzi Mohd Noor, Pengerusi MyCARE, setiap kali tiba musim sejuk, mereka yang berlindung di kem-kem pelarian terdedah kepada risiko kematian berikutan keadaan kehidupan mereka yang daif, serba kekurangan dan tidak mempunyai kelengkapan yang cukup untuk menghadapi musim sejuk.

Oleh itu, pakej sumbangan sebanyak RM150 seunit merangkumi bantuan makanan, pakaian, selimut, tilam atau alat pemanas dan bahan bakar mengikut keperluan negara-negara yang terlibat.

Mereka yang kehilangan tempat tinggal, kanak-kanak, wanita mengandung, para pesakit dan warga emas adalah golongan yang terkesan teruk setiap kali musim sejuk. Sedikit kehangatan boleh menyelamatkan nyawa mereka.

Pada 7 Januari 2015, Taufan Huda telah melanda dan mengakibatkan kemusnahan yang dahsyat di Palestin, Jordan, Lubnan, Syria dan Iraq. Di Gaza sahaja, ia telah menjejaskan kehidupan 110,000 penduduk dan lima kematian akibat kesejukan yang melampau.

Keadaan bertambah teruk dengan kesan pasca perang 51 hari yang telah memusnahkan 20,000 buah rumah manakala sebanyak 1,240 keluarga terpaksa keluar daripada rumah mereka kerana cuaca sejuk yang melampau.

Jumlah pelarian Syria kini mencecah 4.5 juta orang. Tahun 2014 mencatatkan 11 pelarian Syria telah terkorban akibat kesejukan, termasuk dua orang kanak-kanak kembar. Pada tahun ini, kira-kira sejuta kanak-kanak akan menghadapi suhu di bawah sifar tanpa kelengkapan yang cukup, dan hanya berlindung di dalam khemah-khemah sementara.

Sementara itu, di Kem Bekaa, Lubnan, tiga warga Syria terkorban atas sebab yang sama. Terkini, seramai 373,429 pelarian Syria menetap di Kem Bekaa, kem yang paling kurang fasiliti dan paling terdedah kepada kematian akibat suhu sejuk yang melampau.

Di Iraq, statistik terkini menunjukkan Pelarian Dalam Negara (PDN) Iraq telah meningkat kepada 3.2 juta orang. Mereka ini lari meninggalkan penempatan dengan sehelai sepinggang ke utara Iraq. Di sana, suhu musim sejuk di bawah takat beku sehingga -16 darjah selsius.

Keadaan ini pastinya memberi ancaman kesejukan terburuk kepada mereka. Menurut UN, pada tahun 2015, sebanyak 2.8 juta orang PDN Iraq hidup dalam kekurangan makanan manakala sekitar 800,000 orang terdedah kepada kematian sekiranya tiada bantuan daripada masyarakat dunia untuk bantuan musim sejuk bernilai USD66 juta.

Bagi menitipkan kehangatan untuk sebahagian daripada mereka, anda boleh menghulurkan sumbangan RM150 seunit atas nama Humanitarian Care Malaysia Berhad melalui salah satu akaun berikut:

Sila e-melkan slip atau bukti sumbangan ke account@mycare.org.my atau Whatsapp/Telegram ke 019-655 1948. Untuk maklumat lanjut, sila hubungi MyCARE HQ di talian 03-8941 2341 (Hussaini Khairudin) atau e-mel relations@mycare.org.my

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…